Epidemik Cocolitzli: Wabak Yang Membµnµh Lebih 15 Juta Nyawa Aztec

Semasa Conquistador (ekspedisi t3ntera dan peneroka Sepanyol) tiba di Mexico pada tahun 1519, populasi rakyat Mexico yang ketika itu ditadbir Tamadun Aztec berjumlah antara 15 hingga 30 juta orang. Tetapi menjelang 1600, populasi mereka berkurangan mendadak kepada dua juta orang sahaja.

Antara punca yang menyumbang kepada kemerosotan mereka ialah kempen peper4ngan antara pihak Sepanyol dengan suku Aztec, penularan wab4k cacar dan kebuluran. Tetapi hasil penilaian semula data sejarah, 60-70% kemat1an sebenarnya disumbang oleh wabak misteri yang dikenali sebagai Cocolitzli oleh orang Aztec.

Epidemik Cocolitzli dianggap ramai penyelidik sebagai epidemik penyak1t paling buruk dalam sejarah Mexico. Apabila ia muncul buat kali pertama pada tahun 1545, dianggarkan lima hingga 15 juta orang atau 80% populasi terbunvh dalam tempoh tiga tahun. Sejak itu, ia muncul secara berskala besar pada 1576,1736 dan 1813.

Selain itu, ia turut membuat kemunculan berkala pada 1559, 1566, 1587, 1592, 1601, 1604, 1606, 1613, 1624, dan 1642. Semasa abad ke-17, ke-18 dan ke-19, Cocolitzli turut dikenali dengan satu nama lain iaitu Matlazahuatl. Kali terakhir epidemik demam berdar4h dilaporkan di Mexico ialah pada tahun 1815.

Bagi para doktor sama ada berdar4h orang asli atau Sepanyol, Cocolitzli dianggap misteri kepada mereka sebelum tahun 1545. Menurut keterangan mereka pada ketika itu, penyak1t ini mempunyai jangka hayat pendek sekitar tiga hingga lima hari. Ia bermula dengan demam panas, vertigo, sakit kepala yang teruk, rasa haus yang teramat, mata merah dan nadi pesak1t menjadi lemah.

Selain itu, pesak1t juga mengalami penyak1t jaundis yang teruk, tidak senang duduk, mudah risau dan gila dengan keadaan mereka. Mereka tidak mahu badan mereka diselimuti dengan kain dan nodul akan muncul pada salah satu atau kedua-dua telinga. Nodul ini boleh membesar dan meliputi kawasan leher dan separuh daripada muka mereka. Apabila nodul ini dicucvk, ia akan mengeluarkan nan4h yang berbau busvk.

Pesakit juga akan mengadu sak1t kuat pada bahagian abdomen dan dada, ulser di bahagian bibir dan alat sulit. Darah kemudiannya keluar pada bahagian anvs, mata, telinga, v4gina dan hidung. Apabila bahagian abdomen membengk4k atau warna air kencing bertukar gelap, itu menandakan keadaan pesak1t semakin buruk.

Dalam sesetengah bed4h siasat yang dijalankan, doktor turut menemui organ dalaman pesak1t mengalami perubahan signifikan selepas dijangkiti Cocolitzli. Antara penemuan mereka ialah bahagian hati menjadi lebih besar dan keras, pendarahan pada bahagian paru-paru dan splenomegali. Menariknya, tiada seorang doktor dijangkiti penyak1t ini semasa menjalankan bed4h siasat ke atas pesakit-pesakit mereka.

Cocolitzli dianggap merbahaya dan membawa mavt kepada populasi orang asli tetapi memberi sedikit kesan kepada orang Sepanyol. Penyakit ini mempunyai sedikit elemen polimorfisme di mana demam dan jaundis sentiasa ada tetapi ia berbeza-beza dari segi kekerapan dan kekuatan jangkitan.

Yang pasti, bagi mana-mana bekas pesakit, Cocolitzli mengakibatkan mereka menjadi kurus kering dan tak berdaya langsung. Melihat kepada tahun-tahun kemunculan Cocolitzli, tidak mustahil bekas pesak1t dijangkiti semula sekaligus membawa kepada kemat1an mereka. Bagaimanapun, Cocolitzli tidak memberi kesan kepada haiwan-haiwan ternakan.

Berdasarkan dokumentasi kerajaan Sepanyol, epidemik Cocolitzli dan impaknya dapat dilihat dengan jelas pada tahun 1576. Pada awalnya, Cocolitzli hanya berlegar sekitar Lembah Mexico City apabila ia dilaporkan pada April 1576. Menjelang Ogos, ia tersebar sekitar Culhuacan (20 km tenggara Mexico City) dan Tecamachalco (100 km timur Mexico City). Pada ketika itu, tidak banyak kes jangkitan dan kemat1an dilaporkan.

Namun begitu, semua ini berubah sebulan kemudian semasa musim hujan berada di kemuncaknya. Pada ketika itulah, jangkitan Cocolitzli menular ke banyak tempat dari bahagian tengah Mexico hingga ke Sonora dan Guatemala dalam tempoh beberapa minggu. Bulan September turut menyaksikan pertambahan kes kemat1an membabitkan Cocolitzli termasuk di tempat-tempat yang baru menyaksikan permulaan penularan epidemik tersebut.

Bilangan kes kemat1an tertinggi dilaporkan dari September 1576 hingga Mac 1577 sebelum bilangan kes kemat1an kembali stabil. Di bandar-bandar kecil, 20 hingga 40 orang dilaporkan mat1 setiap hari dengan kota-kota besar pula mencatatkan ratusan kemat1an.

Menjelang Oktober 1577, bilangan kemat1an akibat Cocolitzli mula menunjukkan penurunan sebelum ia diisytiharkan tamat secara rasmi pada Disember 1578. Pada musim hujan Ogos 1579, Cocolitzli kembali semula menghantui penduduk tetapi bilangan kes kemat1an yang dilaporkan sedikit. Ia terus muncul secara berkala sehingga April 1581.

Sehingga hari ini, ramai pakar dan saintis masih berdebat tentang asal-usul Cocolitzli selama 500 tahun. Tetapi semua itu berubah menerusi penerbitan sebuah kajian yang bertajuk Nature Ecology and Evolution pada tahun 2018. Dalam kajian tersebut, pasukan penyelidik yang diketuai Ashild Vagene merumuskan salmonella merupakan dalang sebenar Cocolitzli.

Rumusan ini dibuat selepas mereka menemui Salmonella enterica atau lebih tepat subset Paratyphi C dalam DNA 10 individu berbeza di satu-satunya tapak pengebumian yang ada kaitan dengan Cocolitzli di Teposcolula-Yucundaa. Mereka melihat jenis bakteria ini boleh mencetuskan demam enterik yang hampir sama dengan tifoid.

Walaupun jenis salmonella yang spesifik agak sukar ditemui hari ini, tetapi ia masih boleh menular dengan kaedah jangkitan yang sama. Menurut Vagene, mana-mana makanan atau air yang tercemar dengan jenis kuman ini boleh membawa maut kepada sesiapa yang makan atau minum bahan tercemar itu. Mangsa akan mengalami demam, muntah-muntah dan ruam pada badan.

Ramai pakar dan saintis bersetuju Cocolitzli ini sebenarnya sejenis penyakit bawaan dar4h berdasarkan keterangan pakar-pakar perubatan pada abad ke-16. Tetapi untuk membuktikannya bukan sesuatu yang mudah kerana ketiadaan bukti fizikal. Justeru, pasukan penyelidik memilih mengambil sampel DNA pada gigi 24 rangka orang asli yang berusia 500 tahun sebagai bahan kajian.

Semua sampel DNA ini melalui proses jujukan analisis DNA yang dipanggil MALT. MALT akan memadankan mana-mana sampel patogen yang telah dikelaskan dengan sampel-sampel yang dianalisis. Dan hasilnya sangat mengejutkan. Daripada 24 rangka, 10 daripadanya mempunyai kesan salmonella.

Selain itu, mereka turut menguji semua sampel untuk melihat sama ada rangka mempunyai hubungan dengan orang Eropah semasa hayat mereka. Ini termasuklah menguji lima rangka yang ditanam sebelum kedatangan pihak Eropah di Mexico. Hasilnya, sampel DNA kelima-lima rangka berkenaan langsung tidak mempunyai kesan salmonella.

Jadi, dengan keputusan analisis, adakah ia benar-benar mengesahkan orang Eropah bertanggungjawab mencetuskan epidemik penyakit paling buruk di Mexico itu? Jawapannya ya dan tidak. Apabila mereka tiba di Dunia Baru (gelaran yang diberi kepada benua Amerika), rekod sejarah menunjukkan mereka membawa penyak1t berjangkit seperti cacar dan rubela.

Apabila orang asli dijangkiti penyak1t sebegini, ia memberi kesan besar kepada mereka kerana mereka tiada imuniti terhadap penyakit-penyakit itu. Justeru, tidak mustahil perkara sama menimpa mereka apabila Conquistador mendarat di Mexico pada tahun 1519.

Begitupun, pasukan penyelidik tidak menolak kemungkinan penyakit ini sebenarnya sudah ada di Mexico dan dibawa lebih awal dari Eropah 200 tahun sebelumnya. Ini berdasarkan penemuan jenis salmonella pada DNA rangka seorang wanita berdarah Norway yang meninggal dunia pada tahun 1200. Bagaimanapun, belum ada bukti yang menyokong teori tersebut.

Untuk mengesahkan sama ada salmonella merupakan dalang sebenar Cocolitzli, lebih banyak kajian dan pengambilan sampel perlu dilakukan dari pelbagai tapak bersejarah di Mexico. Begitupun, dua pakar yang tidak terlibat dengan kajian tersebut melihat banyak faktor yang menyumbang kepada kemusnahan dahsyat yang ditinggalkan oleh Cocolitzli.

Caitlin Pepperell dari Universiti Wisconsin-Madison melihat faktor-faktor seperti gangguan bekalan makanan, kebuluran, perubahan populasi penduduk dan pemindahan semula. Sementara Anne Stone dari Sekolah Evolusi dan Perubahan Sosial Universiti Negeri Arizona pula merasakan Cocolitzli mempunyai asal-usul dari Eropah kerana ia bersifat baru dan memberi kesan kepada penduduk. Dan dia merasakan cara terbaik membuktikan hipotesisnya ialah dengan menguji lebih banyak sampel DNA.

Pandangan kedua-dua saintis itu dipersetujui Vagene yang melihat tapak-tapak pengebumian Cocolitzli sebagai kunci persoalan asal-usul penyakit itu. Selagi tapak-tapak ini tidak dikenalpasti, saintis hanya boleh berhipotesis dan meneka asal-usul epidemik terburuk dalam sejarah Mexico itu.

RUJUKAN:

Acuna-Soto, R. (2004). When half of the population d*ed: The epidemic of hemorrh*gic f*vers of 1576 in Mexico. FEMS Microbiology Letters. 240(1):1-5

Vågene, Å.J., Herbig, A., Campana, M.G. et al. Salmonella enterica genomes from vict*ms of a major sixteenth-century epidemic in Mexico. Nat Ecol Evol 2, 520–528 (2018). https://doi.org/10.1038/s41559-017-0446-6

Gibbens, S. (2018). What W*ped Out the Aztecs? Scientists Find New Clues. National Geographic.

Agence France-Presse (2018) 500 years later, scientists discover what probably k*lled the Aztecs, The Guardian


Evolusi Tulisan Jawi Di Malaysia

Tulisan Jawi merupakan suatu sistem tulisan dalam persuratan bahasa Melayu yang digunakan secara meluas menggantikan sistem tulisan Rencong,pasca kedatangan Islam di Nusantara.Di adaptasikan dari aksara Arab,yang dikenali sebagai Huruf Al-,Hijaiyyah, tulisan Jawi juga mengalami berberapa evolusi dalam memantapkan penggunaanya di samping menyeragamkan penulisannya.

Pada mulanya tulisan Jawi ditulis dengan mengikut kaedah ejaan Bahasa Arab yang menggunakan kaedah Nahu dan Sarf bagi membunyikan huruf-huruf tertentu bagi membolehkan perkataan tersebut dibaca dan menghasilkan maksud.

Boleh dikatakan,pada peringkat awal tulisan Jawi,ia ditulis dengan kaedah transliterasi bunyi perkataan dengan tulisan aksara Arab.Justeru kita akan menemukan berberapa perkataan Jawi lama yang bersifat Homograf, iaitu mempunyai ejaan yang sama tetapi berbeza pada penyebutan dan maksud.

Misalnya perkataan

كمبڠ

Boleh dibaca sebagai Kembang,Kumbang,Kambing atau Kembung.

Penentuan fonetik bagi sebutan tulisan Jawi lama yang bersifat homograf ini kebiasaannya dibuat dengan melihat kepada konteks pengucapan keseluruhan ayat.Walaubagaimanapun terjadi juga kekeliruan dalam bacaan sesetengah perkataan yang homograf maka sesetengah perkataan diberikan ejaan yang baru dengan penambahan huruf-huruf vokal bagi memastikan ejaannya lebih mudah dibaca.Tambahan pula terdapatnya campuran beberapa perkataan dialek Banjar,Pattani dan seberapa etnik rumpun Nusantara yang lain dalam teks-teks klasik Melayu.

Maka wujud usaha-usaha memurnikan serta menyeragamkan ejaan dalam penulisan Jawi oleh para cendikiawan Melayu seperti Pendeta Za’ba yang telah menerbitkan sebuah Daftar Ejaan yang dinamakan Daftar Ejaan Melayu Za’aba pada tahun 1939 yang telah memperkenalkan beberapa panduan dan hukum dalam menetapkan ejaan Jawi.

Usaha ini telah diperkembangkan lagi oleh Dewan Bahasa dan Pustaka dengan penerbitan “Pedoman Ejaan Jawi Yang Telah Disempurnakan” pada tahun 1986 yang mengambil idea asal Pendeta Za’aba serta memperkenalkan beberapa penambahan panduan ejaan.Seterusnya pada ataupun 1988 pihak DBP telah menerbitkan Daftar Ejaan Rumi-Jawi yang terkini yang menyeragamkan kesemua ejaan Jawi yang dikenal sebagai Jawi Baharu.

Antara pembaharuan yang diperkenalkan dalam sistem ejaan tulisan Jawi sepanjang proses evolusinya ialah:

1)Penambahan aksara konsonan sepunya dari tulisan Urdu dan Parsi iaitu:

Pa (ڤ ), Cha (ج ), dan Nya (ڽ )

2)Penambahan aksara konsonan terbitan sebagai transliterasi bergerak aksara latin, iaitu:

Ga (ڬ), Nga(ڠ ) dan Va (ۏ )

3) Hukum Deranglu

-Deranglu adalah gabungan huruf Dal ( د), Ra (ر) Nga (ڠ) Lam (ل) dan Waw( و ).Ia bagi menetapkan penambahan huruf-huruf Alif pada ejaan suku kata terbuka yang berakhir dengan huruf-huruf tersebut.

4) Hukum Ka-Ga

-Bagi menentukan suku kata berakhiran huruf Kaf atau Ga perlu dieja dengan tambahan huruf Alif atau tidak

5)Hukum Ra-Ma

-Bagi menetapkan perkataan berakhiran dengan suku kara ra+ma dieja dengan tambahan huruf Alif selepas huruf Ra dan Mim

6) Hukum A-Ha

-Khusus bagi perkatan dengan awalan huruf Ha yang terbina dari tiga suku kata maka huruf Ha dieja tanpa kehadiran huruf Alif

7) Hukum Ha Kedua

-Bagi menetapkan perkataan yang mengandungi huruf Ha di bahagian tengah suku kata penyambung dieja dengan kehadiran huruf Alif atau tidak.

Demikianlah secara ringkas bagaimana tulisan Jawi mengalami suatu proses evolusi yang menjadikannya lebih versatil,tersusun serta lebih mudah dipelajari.Oleh yang demikian tidak wajar sekiranya tulisan Jawi dipinggirkan dan dianggap tidak relevan sedangkan masih banyak usaha-usaha yang boleh dijalankan bagi menambah baik sistem ejaan khususnya bagi berhadapan dengan istilah-istilah pinjaman serta kata terbitan yang moden yang diasimilasikan dalam Bahasa Melayu pada hari ini.

Ingatlah bahawa keruntuhan sesebuah bangsa bermula dengan pengabaian sistem tulisannya sehingga akan menjadikan sistem bahasa pertuturannya juga akan terkesan sehingga akhirnya bahasa itu juga akan pupus seperti bahasa-bahasa purba yang lain.

Rujukan:

Dewan Bahasa dan Pustaka (1999) Daftar Ejaan Rumi-Jawi, Percetakan Dewan Bahasa dan Pustaka.

Matlob (2007) Pandai Jawi, Cerdik Publications Sdn. Bhd


Khadijah: Wanita Istimewa

Di dunia barat, imej wanita islam sering dikaitkan dengan perkara-perkara negatif. Ramai yang mempunyai tanggapan yang salah tentang layanan Islam terhadap wanita. Malah, terlalu ramai yang memikirkan bahawa Islam menyokong penindasan wanita dan kemunduran.

Dalam konteks ini, pada amatan saya, masyarakat barat tidak boleh dipersalahkan sepenuhnya. Ini adalah kerana, masih terdapat ramai masyarakat di negara-negara Islam yang memberikan layanan yang buruk terhadap wanita. Saya sendiri pernah membaca artikel yang sangat menyayat hati mengenai kaum hawa di bumi Afghanistan. Di Afghanistan, ibu tunggal akan diberi layanan yang sangat buruk oleh masyarakat sekeliling. Malah berdasarkan kajian yang dijalankan oleh TED Fellow, ibu tunggal yang tidak berkahwin semula di Afghanistan kebanyakkannya perlu menahan telinga menerima penderaan emosi daripada orang ramai. Terdapat kira-kira 80% kaum wanita di kawasan luar bandar Afghanistan yang masih buta huruf.

Kita juga pernah dikejutkan oleh sebuah kenyataan yang dikeluarkan oleh seorang pihak atasan di Saudi Arabia. Dalam membela tindakan Saudi Arabia yang melarang wanita memandu kenderaan di negera tersebut, beliau mengeluarkan sebuah kenyataan kontroversi yang mengatakan bahawa wanita tidak boleh memandu kerana saiz otak mereka adalah ¼ daripada saiz otak seorang lelaki kerana mereka gemar membeli-belah.
Kenyataan-kenyataan yang sebegini telah banyak memberikan gambaran yang negatif mengenai wanita Islam.

Tetapi adakah benar Islam menyokong penindasan terhadap wanita?

Untuk menjawab persoalan serta menyangkal tanggapan negatif ini, kita hanya perlu menyelami sejarah dan melihat kisah Khadijah R.A iaitu wanita pertama yang memeluk Islam.

Khadijah bt Khuwalid telah dilahirkan di dalam sebuah keluarga bangsawan terhormat yang kaya raya. Ayah kandung khadijah R.A merupakan seorang pedagang yang sangat terkenal di tanah Arab. Khadijah R.A telah mewarisi kebolehan dan kemahiran bapanya di dalam bidang perdagangan dan perniagaan. Selepas kematian bapanya, Khadijah R.A telah mengambil alih empayar perniagaan bapanya yang sangat besar serta mengembangkannya ke Syria dan Yaman.

Empayar perniagaan Khadijah R.A adalah empayar perdagangan terbesar dalam kalangan masyarakat Quraisy pada ketika itu. Tambahan lagi, Khadijah R.A juga mempunyai reputasi yang sangat hebat dalam kalangan masyarakat Arab kerana beliau sering memberikan perkhidmatan perniagaan yang sangat jujur dan amanah di samping menjual barangan yang terjamin kualitinya. Disebabkan akhlaknya yang sangat baik serta reputasinya yang hebat, R.A telah diberi gelaran ‘Ameerat al-Qurasy’(Puteri Quraisy) dan ‘al-Thahirah’ (Yang Suci) oleh bangsa Arab.

Kita harus difahamkan bahawa pada ketika ini, masyarakat Arab jahiliyyah masih lagi terbelenggu di dalam sistem patriaki yang sangat kukuh. Penindasan terhadap kaum wanita masih lagi berleluasa dan kebanyakan wanita dilihat tidak lebih sebagai ‘objek seks’ yang dicipta untuk membahagiakan kaum adam. Ada juga masyarakat jahiliyyah yang membunuh bayi `perempuan selepas kelahiran mereka kerana mereka menganggap kaum hawa sebagai sesuatu liabiliti dan bebanan buat mereka. Adalah amat merbahaya pada ketika itu untuk seorang wanita melibatkan diri di dalam dunia perniagaan, apatah lagi menjadi saudagar besar yang berjaya. Khadijah R.A telah berjaya membebaskan diri beliau daripada stereotaip negatif terhadap kaum wanita 1400 tahun yang lalu!

Khadijah juga dikenali ramai dengan sifat pemurahnya. Beliau mempunyai sifat belas kasihan yang sangat tinggi terhadap orang sekeliling. Menurut rekod, Khadijah sering bersedekah kepada ibu tunggal, golongan kurang upaya, anak yatim, fakir miskin di samping juga memberi bantuan kewangan kepada pasangan yang baru bernikah.
Dalam usaha untuk menjaga reputasi perniagaannya, Khadijah R.A adalah sangat tegas dalam memilih pekerja. Khadijah R.A sentiasa memastikan bahawa pekerjanya semuanya jujur dan amanah dalam menjalankan tugas dan pekerjaan mereka. Khabar angin mengenai keluruhan dan keindahan akhlak pekerti Nabi Muhammad SAW telah sampai ke telinga Khadijah R.A dan Khadijah telah mengambil keputusan untuk memilih baginda untuk menjadi salah seorang daripada pekerjanya.

Terdapat ramai golongan atasan yang telah cuba melamar Khadijah R.A, kerana kecantikan rupa dan pekerti beliau. Namun, Khadijah R.A menolak kesemua lamaran yang beliau terima. Sebahagian besar daripada kaum hawa di tanah arab ketika itu berkahwin kerana mereka memerlukan perlindungan kaum lelaki. Tetapi Khadijah R.A adalah lebih dari mampu untuk menanggung dirinya sendiri. Beliau adalah seorang wanita yang mampu berdikari dan berdiri di atas kakinya sendiri tanpa bantuan kaum adam.

Namun, seperti wanita-wanita lain, Khadijah juga mengimpikan untuk mempunyai pasangan hidup yang baik dan ikhlas untuk menghabiskan sisa-sisa kehidupan bersama dirinya. Keindahan akhlak Rasulullah SAW telah berjaya memikat hati Khadijah. Selepas melihat keindahan akhlak Rasulullah SAW dengan mata beliau sendiri, Khadijah R.A telah terpikat dengan baginda. Oleh itu, Khadijah R.A telah melamar Rasulullah SAW melalui sahabatnya yang bernama Maisarah.

Terdapat banyak perbezaan perdapat mengenai usia sebenar Khadijah R.A ketika beliau berkahwin dengan Rasulullah SAW. Ada yang memegang pendapat bahawa Khadijah R.A mempunyai usia yang sama dengan Rasulullah SAW ketika mereka melangsungkan perkahwinan mereka. Namun, hadis yang paling termasyur telah mengatakan bahawa Khadijah R.A berusia 40 tahun ketika beliau berkahwin dengan Rasulullah SAW yang ketika itu berusia 25 tahun.

Selepas mereka berkahwin, Rasulullah SAW telah bersama-sama membantu Khadijah R.A dalam menguruskan perniagaannya. Perkara ini adalah amat menarik pada mata saya kerana pada ketika ini Rasulullah SAW tidak pernah menyekat kebebasan Khadijah. Ada beberapa golongan masyarakat yang masih berpendapat bahawa seorang isteri itu harus menyerahkan seluruh kehidupannya dalam membahagiakan suami selepas mereka berkahwin. Kaum hawa harus bertanggungjawab dalam menguruskan kerja berat di rumah dan harus bersikap ‘submissive’ kepada suaminya.

Namun Rasulullah telah melakukan sebaliknya. Rasulullah SAW tidak pernah memotong sayap Khadijah, namun sebaliknya, baginda memberikan sokongan sepenuhnya kepada isteri kesayangan baginda supaya Khadijah mampu mekar menjadi seorang wanita yang hebat.

Khadijah R.A telah memberikan sokongan yang sepenuhnya kepada Rasulullah SAW dalam usaha baginda menyebarkan dakwah. Setelah Rasulullah SAW menerima wahyu, Khadijah R.A menyuruh baginda meletakkan fokus baginda sepenuhnya kepada jalan dakwah dan Khadijah R.A telah menyara kehidupan baginda dari sudut kewangan.
Di saat manusia lain menghina Rasulullah SAW, Khadijah R.A setia berada di sisi baginda dalam saat susah dan senang. Baginda berada dalam ketakutan yang amat selepas baginda menerima wahyu yang pertama.

Ketika baginda menggeletar ketakutan selepas menerima kunjungan malaikat Jibril di Gua Hira, Khadijah R.A menyelimuti baginda dengan kain selimut dan memberikan baginda sokongan, perlindungan emosi dan kata-kata semangat. Apabila saat ketika kesemua muslim dipulaukan di mekah, Khadijah telah melaburkan kesemua hartanya di jalan dakwah tanpa sebarang keraguan. Keistimewaan Khadijah R.A juga telah dicemburui oleh Saidina Aisyah R.A. berdasarkan sebuah hadis yang diriwayatkan oleh Aisyah R.A

Rasulullah SAW ketika menceritakan perihal Khadijah pasti baginda akan selalu menyanjungnya dengan sanjungan yang indah. Aisyah berkata, “Pada suatu hari aku cemburu.” Aku berkata, “Terlalu sering engkau menyebut-nyebutnya, ia seorang wanita yang sudah tua. Padahal Allah telah menggantikannya buatmu dengan wanita yang lebih baik darinya.”

Nabi Muhammad SAW lalu menjawab, “Allah tidak menggantikannya dengan seorang wanita pun yang lebih baik darinya. Ia telah beriman kepadaku tatkala orang-orang kafir kepadaku, ia telah membenarkan aku tatkala orang-orang mendustakan aku, ia telah membantuku dengan hartanya tatkala orang-orang menahan hartanya tidak membantuku, dan Allah telah menganugerahkan darinya anak-anak tatkala Allah tidak menganugerahkan kepadaku anak-anak dari wanita-wanita yang lain.” (HR. Ahmad, 6:117. Syaikh Syuaib Al-Arnauth menyatakan bahwa hadits ini sahih.

Khadijah R.A telah membuktikan bahawa seorang wanita itu masih boleh menjadi seorang wanita yang hebat dan berani di samping juga memelihara kehormatan dirinya. Khadijah R.A tidak pernah mengecilkan dirinya di dalam kehadiran seorang lelaki, malah beliau dengan penuh berani telah menghancurkan semua sangkaan buruk yang ada terhadap seorang wanita.

Islam sendiri merupakan antara agama terawal yang telah mengangkat martabat wanita. Di saat golongan Arab Jahiliyyah sering menghina dan menindas wanita, Islam membawa cahaya baru di atas muka bumi dengan memuliakan kaum wanita dalam pelbagai aspek.
Oleh itu, jika terdapat sebarang keraguan mengenai layanan sebenar Islam terhadap kaum wanita, ceritakanlah perihal kisah Khadijah kepada mereka. Sampaikanlah pada mereka bagaimana Khadijah R.A telah berani membebaskan diri beliau daripada persepsi negatif terhadap kaum hawa. Sampaikanlah pada mereka riwayat bagaimana Khadijah telah berjaya membina antara empayar perniagaan yang terbesar di Tanah Arab pada ketika itu. Ceritakanlah pada mereka perihal wanita mulia ini yang mempunyai akhlak yang indah, sifat belas kasihan dan pemurah yang tinggi.

Khadijah R.A, pada amatan saya, merupakan gambaran terbaik bagaimana seorang wanita Islam itu harus pamerkan diri mereka.

Salam selawat dan sejahtera buat Baginda SAW.

Sumber:

1. Yasmina Blackburn (2015, April 21). 7 Remarkable Things About Khadija, Wife of the Prophet of Islam.
2. Muhammad Abdul Tuasikal (2017, October 21). Faedah Sirah Nabi: Keutamaan Khadijah.
3. D’Arcy (2007, October 27). A rare, intimate look at the lives of single mothers in Afghanistan.
4. Nadia Khomami (2017, September 23). Saudi cleric banned for saying women’s brains ‘a quarter the size’ of men’s.


Siapakah Mulan Dalam Sejarah China?

Peminat kartun Disney tentu pernah mengenali watak Mulan, sekaligus menimbulkan tanda tanya kepada mereka, apakah benar watak ini wujud dalam sejarah?

Untuk rekod setakat ini, tidak ada sumber sejarah yang sahih yang memberikan kepastian bahawa watak Mulan memang wujud dalam sejarah, dimana kisahnya dikenali dalam sebuah puisi purba Cina yang bertajuk Balada Seorang Mulan (Ballad of Mulan). Mulan dipercayai tinggal di Dinasti Utara Wei di mana dinasti ini berdiri antara 386-534 Masihi, pada zaman Dinasti Utara dan Selatan China.

Versi yang asal kisah Mulan yang menjadi legenda inilah kononnya ketika itu, China menjadi mangsa serangan puak gasar dari utara China, memaksa Maharaja mengerahkan setiap keluarga di China menyerahkan seorang anggota lelaki dalam keluarga mereka untuk beprperang mempertahankan China. Ayahnya Mulan pula sakit manakala adik lelakinya masih lagi kanak-kanak.

Mulan yang ketika itu digambarkan sebagai seseorang yang sangat hebat bermain senjata dan mempunyai ilmu bela diri yang tinggi menawarkan dirinya untuk berperang, menggantikan tempat ayah dan adiknya. Kononnya selepas 12 tahun berperang untuk negara, akhirnya China berjaya dipertahankan dan setiap tentera yang berkhidmat diberi ganjaran. Namun Mulan tidak minta lebih, sekadar sebuah kuda untuknya kembali ke tanah halamannya.

Kepulangan Mulan disambut dengan gembira oleh keluarga Mulan. Mulan juga sempat berjumpa dengan sahabat seperjuangan yang berperang bersamanya, mendedahkan identitinya sebagai seorang perempuan. Betapa sahabatnya yang lain terkejut dengan pendedahan itu, dan mengatakan bahawa selama mereka tidak sedar jantina sebenar Mulan.

Versi lainnya pula mengatakan bahawa selepas 10 tahun bertempur, kehebatan Mulan membawa dirinya menjadi seorang jeneral perang untuk China. Dalam 10 tahun itu juga, Mulan dikatakan jatuh cinta pada seorang pegawal tentera bernama Jin Yong. Lebih manisnya, Jin Yong akhirnay mengetahui jantina sebenar Mulan lalu dua merpati ini saling jatuh cinta, bahkan merancang untuk berkahwin apabila perang tamat.

Dalam satu pertempuran yang agak sukar untuk pasukan Mulan, dia dikatakan telah mengambil keputusan untuk memakai pakaian wanita ketika berperang, sekaligus mengejutkan seluruh pasukannya. Namun, mereka dikatakan terinspirasi dengan keberanian seorang wanita seperti Mulan, lantas berperang mati-matian.

Selepas kejayaan itu, sang maharaja mahu memberikan ganjaran kepada Mulan. Namun, Mulan hanya meminta seekor kuda sahaja untuk ditungang sehingga kembali ke kampung halamannya. Terdapat juga kisah ketika kembali ke kampung halaman, Mulan mendapati bahawa ayahnya telah meninggal dunia, membuatkan Mulan mencabut nyawanya sendiri.

Namun, ketika 1675, terdapat seorang penulis Cina bernama Chu Renhuo yang mengarang Hikayat Sui-Tang membuat tokok tambah pada sejarah Mulan. Selain dari kisah maharaja yang mengerahkans etiap keluarga di China menghantar anggota lelaki yang mahu berperang, melawan musuh, dan Mulan menyamar menjadi lelaki dan berperang melawan musuh, ia turut mengandungi nilai tragik yang melanda hidup Mulan.

Mulan dikatakan telah bersumpah sebagai adik-beradik perempuan tidak sedarah dengan anak seorang raja kerajaan musuh apabila pasukannya dicantas. Tidak lama kemudian, kononnya ayah kepada Mulan ditangkap kerana menyebelahi musuh Dinasti Tang, sekaligus ditangkap oleh maharaja. Mulan dan adik beradik perempuan tidak sedarahnya itu bersama-sama menyerah kepada maharaja, dengan harapan untuk menggantikan tempat ayah Mulan.

Si maharaja menjadi kagum dengan keberanian Mulan, lantas melepaskan Mulan dengan syarat Mulan berkahwin dengan salah seorang jeneral perangnya. Bahkan perkahwinan Mulan ditaja lagi oleh maharaja. Ketika Mulan dalam perjalanan pulang, khabar buruk menyapanya konon si ayah sudah lama pergi dan ibunya berkahwin lagi. Dalam masa yang sama, Khan yang merupakan musuh Dinasti Tang telah menyerunya pulang untuk dijadikan gundik. Terkesan dengan apa yang berlaku, lantas Mulan membunuh dirinya.


Ketam Jepun Yang Bersaiz Gergasi – Sama Besar Dengan Manusia

Walaupun Jepun tidak besar seperti Amerika Syarikat, Kanada atau Rusia, negara ini masih dikurniakan kepelbagaian biologi yang boleh merambangkan mata masyarakat. Bunyi “kepelbagaian biologi” mungkin terlalu bombastik.

Dalam bahasa mudah, Jepun mempunyai macam-macam jenis haiwan yang bergantung antara satu sama lain bagaikan muafakat semulajadi. Kalau tarik satu, barangkali semua akan terganggu.

Rantaian sebegini memanglah satu fitrah alam. Contohnya, ikan paus memakan udang kecil.

Tanpa ikan paus, mesti populasi udang kecil meningkat. Sebaliknya, populasi udang kecil pula terjejas (tanpa ikan paus).

Setelah dikaji, rupanya ikan paus akan menyembur na.jis yang kaya dengan zat besi… menjadi baja untuk kegunaan phytoplankton pada terumbu karang (Ratnajarah, Bowie, & Hodgson-Johnston, 2014). Udang kecil kemudian memakan phytoplankton tersebut.

Itulah contoh bagaimana alam ini berfungsi – haiwan bergantung antara satu sama lain. Salah satu haiwan menarik untuk dibincangkan ialah ketam labah-labah Jepun (Japanese spider crab).

Haiwan ini berjenis artropod, satu lagi definisi bombastik yang mudah difahami. Artropod sebenarnya bersepah di dunia ini, contohnya kala jengking, lipan dan rama-rama. Kalau dalam laut, artropod terdiri daripada belangkas dan udang galah.

Jadi semua boleh faham, yang artropod ialah haiwan bersendi tanpa tulang belakang. Setakat ini saintis telah mengenali 800,000+ spesis berbeza dalam kategori artropod.

Dalam 800,000+ haiwan ini, ketam labah-labah Jepun mempunyai kaki paling panjang… mirip seekor labah-labah.

Saiznya agak rambang, tetapi paling besar direkod mencecah 3.7 meter bersamaan 12.1 kaki (McClain, et al., 2015). Sekarang bayangkan – di depan, ada seekor labah-labah besar 3.7 meter dari kiri ke kanan. Beratnya boleh mencecah 19 kilogram (Burton, 2002).

Memang menakutkan… tetapi jiwa labah-labah ini seekor ketam. Bermakna isi di sebalik kulitnya manis dan halal. Jangan bersorak lagi, kerana ketam labah-labah Jepun masih menakutkan.

Gelap dan Sejuk

Lautan terbentang luas ada hukum-hakam tersendiri berdasarkan bidang sains. Semakin dalam, tek.anan (pres.sure) laut pun meningkat (Hummel, 2020). Kerana air di atas sedang mene.kan air di bawah – atau senang cakap, air di atas terlalu berat.

Seorang manusia tidak boleh menyelam terlalu dalam. Selalunya penyelam akan turun sedalam 6.09 meter tanpa peralatan (12.19 meter kalau penyelam profesional) – dan jantung akan berdenyut 25 peratus hingga 50 peratus lebih perlahan dalam air (Koox Diving, n.d.).

Ketam labah-labah Jepun pula hidup sekitar 50 meter hingga 600 meter dalam, jauh daripada capaian manusia. Zon melepak mereka selalunya 300 meter di sekitar Teluk Suruga. Suhu di sini memang sejuk, lebih kurang 10°C.

Dan saintis mengenal pasti ketam labah-labah boleh hidup dalam suasana 6°C pun.

Sudahlah sejuk, keadaan sekeliling agak gelap pula. Cahaya Matahari kelihatan samar-samar di sekitar 200 meter ke bawah. Maka ketam serba besar ini sangat suka suasana sejuk dan gelap.

Orang yang takut laut dalam tentu sekali akan menggigil kalau bayang. Walau bagaimanapun, ketam labah-labah hanya pandai buli haiwan lebih kecil. Mereka tidak mampu membµnµh manusia kerana 1) manusia takkan turun di laut dalam dan 2) bukan semua besar gergasi.

Ketam labah-labah hanya bawa diri setiap hari. Mereka makan bila lapar. Dan kalau datang musim, mereka pun membi.ak. Seekor ketam betina boleh mengeluarkan 1.5 juta telur setiap musim, yang akan menetas dalam tempoh 10 hari.

Apabila menetas, ketam-ketam comel ini akan mengharungi empat fasa bagaikan kupu-kupu. Daripada larva kemudian jadilah seekor ketam yang dewasa.

RUJUKAN:

Burton, M. (2002). Spider crab. International Wildlife Encyclopedia. Halaman 2475-2476.

Hummel, C. (2020, Disember 6). Why does water (ditapiskan) increase with depth? Sciencing.

Koox Diving. (n.d.). How Deep Can A Human Dive Without Scuba Gear?

McClain, C.R. et al. (2015). Sizing ocean giants: patterns of intraspecific size variation in marine megafauna. PeerJ. 3: e715.Ratnajarah, L., & Bowie, A., & Hodgson-Johnston, I. (2014, Ogos 4). Bottoms up: how whale (ditapiskan) helps feed the ocean. The Conversation.


Orang Terkenal Dijangkiti Covid-19

Sejak penularan wabak Covid-19 bermula pada akhir Disember lepas, lebih 137,000 kes jangkitan dilaporkan di seluruh dunia dengan angka kem4tian mencecah lebih 5,000 orang. Dan dengan WHO mengisytiharkan ia sebagai pandemik, langkah pembanterasan dan pencegahan oleh negara-negara dunia juga dijangka akan digiatkan dengan lebih agresif.

Yang pasti, penyakit ini tidak mengenal siapa mangsanya tanpa mengira perbezaan sama ada agama, kaum, usia atau status. Sejak beberapa minggu ini, beberapa orang terkenal melaporkan mereka disahkan positif menghidap Covid-19. Berikut beberapa selebriti terkenal yang berada dalam senarai ini:

Pelakon terkenal, Tom Hanks, semalam mengesahkan beliau bersama isteri Rita Wilson, telah didapati positif Covid-19. Hanks, 63, mendedahkan mereka berdua demam ketika berada di Australia semasa sedang menjalani penggambaran filem Presley arahan Baz Luhrmann

“Sebagai langkah wajar, seperti yang diperlukan dunia ketika ini, kami diuji untuk coronavirus dan didapati positif,” katanya dalam satu kenyataan menerusi Instagram. Beliau turut memaklumkan kedua-dua mereka kini dikuarantin dan dipantau.

“Kami akan mengemas kini perkembangan kepada semua,” tambahnya lagi sambil memuat naik sekeping gambar sarung tangan di dalam beg sampah ‘biohazard’ ke akaun Instagramnya.

Isteri Perdana Menteri Kanada, Justin Trudeau disahkan positif Covid-19 selepas pulang dari melakukan lawatan di UK. Pengumuman itu dibuat sendiri oleh Sophie Gregoire Trudeau pada Khamis dan dijangka mengkuarantin diri sendiri selama dua minggu seterusnya.

Trudeau berada dalam keadaan sihat tanpa sebarang simptom. Tetapi sebagai langkah berjaga-jaga, beliau bekerja dari tempat berasingan untuk dua minggu seterusnya. Beliau dijangka akan berucap kepada warga Kanada hari ini.

Namun, Sophie bukan satu-satunya figura terkenal Kanada yang dijangkiti virus berkenaan atau berwaspada dengan apa yang berlaku. Dua menteri kabinet suaminya, Mary Ng dan Seamus O’Regan juga memilih mengkuarantin diri sendiri selepas menghadiri satu persidangan perlombongan di Toronto.

Pemimpin Parti Demokratik Baru, Jagmeet Singh turut mengambil langkah sama baru-baru ini selepas merasa tidak sihat.

Pemain pasukan bola keranjang Utah Jazz, Rudy Gobert disahkan positif Covid-19 pada Khamis lepas. Akibat berita tersebut, NBA memutuskan untuk menggantung baki perlawanan musim untuk satu tempoh yang tidak dinyatakan.

Namun, bukan Gobert seorang sahaja yang disahkan positif. Rakan sepasukan Donovan Mitchell turut mengesahkan dia juga positif Covid-19 selepas diuji. Berita tersebut diumumkan menerusi hantaran Instagramnya.

Pengurus Arsenal, Mikel Arteta diuji positif Covid-19. Berita tersebut diumumkan oleh kelab Liga Perdana itu pada pagi Jumaat.

“Pusat latihan Colney kami di London sudah ditutup selepas ketua jurulatih Mikel Arteta mendapat keputusan positif Covid-19 malam ini,” kata kenyataan yang dikeluarkan Gunners.

Gunners sepatutnya dijadualkan bertemu Brighton tetapi perlawanan tersebut ditangguhkan selepas pengumuman berkenaan. Berita pengesahan positif Arteta disusuli oleh berita pemain sayap Chelsea, Calum Hudson-Odoi yang turut disahkan positif Covid-19.

Akibatnya, pihak liga memutuskan untuk menggantung sementara liga sehingga 3 April ini. Namun, banyak kelab menjangkakan tempoh tersebut mungkin dipanjangkan sekiranya Covid-19 tidak reda dalam tempoh berkenaan.

Sebelum kes Covid-19 menjadi isu hangat bola sepak di UK, Eropah pula sudah merasa bahananya dalam bentuk pemain Itali, Daniele Rugani. Rugani yang mewakili Juventus disahkan positif Covid-19 sekaligus memaksa pasukan yang diberi jolokan La Vecchia Signora mengarahkan semua pemain dan staf pasukan dikuarantin.

Ini termasuklah bintang Portugal terkenal, Cristiano Ronaldo yang perlu menjalani kuarantin diri sendiri di tempat kelahirannya iaitu Madeira, Portugal. Rugani disahkan positif selepas perlawanan Serie A antara Juventus dengan pesaing rapat mereka untuk kejuaraan liga, Inter Milan.

Selain Juventus, Inter turut mengambil langkah sama dengan mengkuarantin semua pemain dan staf pasukan sehinggalah mereka disahkan negatif Covid-19.

Akibat perkembangan ini juga, Itali yang terus bergelut menangani penularan Covid-19 mengambil keputusan menggantung semua bentuk aktiviti yang melibatkan orang ramai berhimpun termasuk acara sukan. Serie A dan Serie B digantung seketika sehingga 3 April ini.

Namun, ramai menyuarakan kebimbangan musim liga berkenaan tidak dapat ditamatkan. Ini mendorong kepada cadangan perlawanan play-off untuk menentukan siapa yang berhak menjadi juara musim ini.

Bekas Setiausaha Agung NATO, Javier Solana dimasukkan ke hospital pada Rabu selepas disahkan positif Covid-19. Solana, 77, berada dalam keadaan sihat dan diletakkan di bawah pemantauan sebagai langkah berjaga-jaga.

Selain pernah berkhidmat sebagai Setiausaha Agung NATO, Solana juga pernah berkhidmat sebagai Menteri Luar Sepanyol semasa era Felipe Gonzalez dari tahun 1992 hingga 1995.

Anggota kabinet Perdana Menteri Scott Morrison ini disahkan positif Covid-19 selepas menjalani ujian pada Jumaat. Dutton yang juga Menteri Dalam Negeri Australia mengadu sakit tekak dan suhu badan tinggi sebelum diperiksa.

Ketika ini, beliau berada di hospital seperti mana yang disarankan pihak berkuasa kesihatan Queensland dan berada dalam keadaan sihat.

Dutton dikatakan dijangkiti virus Covid-19 selepas mengadakan lawatan ke Amerika baru-baru ini. Lawatan tersebut menyaksikan beliau mengadakan pertemuan dengan anggota-anggota kanan pentadbiran Rumah Putih termasuk anak perempuan Donald Trump, Ivanka.

Pada 10 Mac lepas, Menteri Kesihatan UK Nadine Dorries mengesahkan bahawa beliau positif Covid-19. Ini mendorong sesiapa yang ada bertemu dengan Dorries untuk mengkuarantin diri mereka sehingga disahkan negatif.

Salah seorang daripada mereka ialah Ahli Parlimen Parti Buruh, Rachel Maskell. Maskell yang mengadakan pertemuan dengan Dorries pada minggu lepas dinasihatkan menjalani kuarantin walaupun tidak mempunyai sebarang simptom.

RUJUKAN:

Agensi. (2020). COVID-19: Cristiano Ronaldo terpaksa dikuarantin. Astro Awani. http://www.astroawani.com/berita-sukan/covid-19-cristiano-ronaldo-terpaksa-dikuarantin-23351

BBC Sport. (2020). Coronavirus: Premier League and EFL suspended in England – Scotland, Wales and Northern Ireland halt games. https://www.bbc.com/sport/football/51867989

Berita Harian. (2020). Tom Hanks, isteri positif COVID-19. https://www.bharian.com.my/dunia/amerika/2020/03/664589/tom-hanks-isteri-positif-covid-19

Berita Harian. (2020). Mikel Arteta positif Covid-19. https://www.bharian.com.my/sukan/bola/2020/03/664886/mikel-arteta-positif-covid-19

Trenaman, Calum. (2020). Amid COVID-19 outbreak, NBA star Rudy Gobert faces backlash for prank. CNN Sports. https://edition.cnn.com/2020/03/12/sport/rudy-gobert-coronavirus-prank-backlash-spt-intl/index.html

Mills, David. (2020). Celebrities who have coronavirus. The Herald Sun. https://www.heraldsun.com.au/lifestyle/health/celebrities-who-have-coronavirus/news-story/9ec4551507b6c4a2f114780b15dcec10

Goal. (2020). Italian prime minister announces indefinite suspension of Serie A amid coronavirus chaos. https://www.goal.com/en-my/news/italian-prime-minister-announces-indefinite-suspension-of/15ulqqkvxbq4j132ryaodkeb77

Cecco, Leyland. (2020). Justin Trudeau in self-isolation after wife Sophie tests positive for coronavirus. The Guardian. https://www.theguardian.com/world/2020/mar/12/justin-trudeau-coronavirus-sophie-trudeau-canada

Dibble, Madison. (2020). Coronavirus touches Trump: Brazilian president tests positive for COVID-19. Washington Examiner. https://www.washingtonexaminer.com/news/coronavirus-touches-trump-brazilian-president-tests-positive-for-covid-19

The Straits Times. (2020). Former Nato chief Javier Solana has coronavirus, says source. https://www.straitstimes.com/world/europe/former-nato-chief-javier-solana-has-coronavirus-says-source


Siapa Kaum Tatar Sebenarnya?

Jika kalian telusuri laman web dan portal berkaitan ilmu dan tamadun dunia, kalian boleh temui begitu banyak persoalan dan maklum balas mengenai kaum ‘Tatar’ dibangkitkan. Persoalan yg paling menarik adalah berkenaan asal usul kaum Tatar itu sendiri memandangkan sejarah mereka agak misteri dan mereka sama seperti bangsa Turki yang merupakan sebuah bangsa dengan dwi-identiti iaitu Eropah dan Asia.

Menurut E.J. Brills dalam The First Encyclopedia Of Islam : 1913-1936, sebuah bangsa bernama ‘Tatar’ pada asalnya tidak pernah wujud, ia hanya berasal dari satu istilah atau gelaran yang dicipta oleh orang Eropah dan Russia bagi merujuk kepada bangsa satu entiti dari bangsa Turk dan Mongol semasa abad ke-13.

Manakala ‘Tartaria’ pula adalah istilah geografi yang merujuk kepada titik-titik penting di wilayah-wilayah tumpuan kaum nomad di Asia Tengah. Istilah Tartaria ini digunakan sehingga abad ke-18 secara tidak rasmi kerana pada asasnya ia tidak pernah mewakili mana-mana entiti politik atau etnik.

Perkara ini hampir serupa seperti kita orang Melayu di Malaysia biasanya akan menggunakan perkataan yang kini dianggap sebagai istilah kasar iaitu ‘keling’ bagi merujuk kepada bangsa Tamil dan Indo-Aryan dari India tetapi secara realistik nya Tamil dan Indo-aryan adalah dari kumpulan bangsa dan penutur bahasa yang sangat berbeza, namun seperti sudah menjadi satu kelaziman bagi orang Melayu yang telah biasa menggunakan istilah Keling utk merujuk kepada kedua-duanya kerana secara boleh dikatakan hampir seluruh dunia juga merujuk kedua-dua bangsa ini sebagai ‘India’.

Hingga pada satu tahap, masyarakat yang berkulit sawo matang di Sumatera dan Jawa juga di salah anggap sebagai kaum India kerana persamaan pegangan agama semasa era Srivijaya dan Majapahit, dan pada waktu itu para peneroka Eropah menyangkakan bahawa Nusantara ini sebahagian daripada Sub-benua India.

Begitu juga dengan Bangsa Mongol, Turki, Kazakh, dan lain-lain kaum yang biasa ditemui di sekitar perbatasan Russia dan Mongolia terutamanya Siberia. Persamaan budaya dan bahasa bangsa-bangsa nomad ini menyebabkan orang barat memandang mereka sebagai satu kelompok yang sama dan dari situlah lahirnya istilah Tatar hinggalah ia benar benar telah mewujudkan beberapa suku kaum dari pecahan etnik tersendiri hari ini.

Pada mulanya, mereka hidup secara nomad sama seperti Mongol dan orang-orang Turkic yang lain, tinggal dalam khemah, melakukan kerja mengembala, dan penunggang kuda yang sangat handal. Bahasa-bahasa mereka saling berkait rapat dan banyak persamaan dengan Mongol. Kebanyakan kaum Tatar ini telah memeluk agama Islam semasa era Golden Horde, namun bagi yang masih kekal dengan ajaran Tengrisme, Buddha, atau memeluk agama Kristian Nestorian, mereka kekal dianggap sebagai kaum Mongol secara umum.

Berdasarkan kajian genetik dan kebudayaan, bangsa Tatar dikelaskan sebagai salah satu keluarga bangsa Turk tetapi dari segi geografi agak berbeza dengan kaum nomad yang lain kerana mereka gemar membuka penempatan yang lebih jauh ke barat di Asia Tengah, ia kesan dari migrasi yang berulang kali disebabkan Tatar sering menjadi pelarian yang memaksa mereka berpindah randah kerana pencerobohan atau dij4jah oleh kaum lain seperti Xiongnu.

Akhirnya kelompok besar Tatar ni membuat keputusan untuk menjadi subjek kepada Empayar Mongol dan mereka mula menyertai tentera Mongol secara besar-besaran pada abad ke-13, bahkan mereka juga membawa peranan yang amat besar dan penting dalam menjadi wakil kepada pentadbir Empayar Mongol di Russia dan Parsi, dikatakan orang-orang Tatar pada abad ini mampu bertutur dalam pelbagai jenis bahasa.

Kejatuhan kuasa Golden Horde di Parsi menyebabkan mereka berpecah menjadi pemerintahan dan kerajaan ‘khanate’ yang berbeza-beza pada sekitar abad ke-15, di antara nya ialah Kazan Khanate di sekitar Sungai Volga dan Sungai Kazanka, Astrakhan di pinggir Laut Caspian, dan Tatar Crimea di selatan Ukraine (Laut Hitam).

Nama Siberia sendiri berasal dari negeri Tatar paling timur, pelat lidah mereka menyebut Siberia sebagai Sibir (Sibir Khanate). wilayah Kazan pada era moden telah dijadikan ibu kota bagi Republik Tatarstan yang juga merupakan sebahagian daripada Persekutuan Russia. Bahkan ia dianggap sebagai ibu kota ketiga Russia.

Semenjak perpecahan tersebut, bahasa-bahasa mereka berkembang, berasimilasi dengan bahasa lain dan tersebar hingga berlaku beberapa evolusi bahasa walaupun mereka dikenali dengan nama yang sama iaitu Tatar.

Kaum Tatar di Khazan Khanate dit4kluk oleh Ivan the Terrible pada abad ke-16, dan diserap masuk ke Russia. Hanya Tatar Crimea atau dikenali sebagai Crimea Khanate, yang menjadi sebahagian daripada Empayar Turki Uthmaniyyah sebagai ‘vassal state’.

Namun Crimean Khanate menerima pengiktirafan bukan sekadar sebagai pihak sekutu oleh Uthmaniyah dan bukan juga sebagai subjek kepada Sultan memandangkan mereka tidak perlu membayar ufti malahan kerajaan Uthmaniyah pula yang akan membayar mereka di atas perkhidmatan pemuda-pemuda Crimea dalam menyertai barisan hadapan tentera Uthmaniyah untuk kempen-kempen pen4klukan.

Mereka menerima layanan yang amat baik kerana salah satu sebabnya adalah tradisi Uthmaniyah yang akan menghormati Crimea Khanate kerana mereka merupakan keturunan Genghis Khan. Selain itu, Uthmaniyah turut memberi kuasa pentadbiran bebas sepenuhnya kepada Crimea Khanate.

Kumpulan etnik terbesar yang merupakan salah satu warisan legasi kaum Tatar sekarang adalah Tatar Volga, yang tinggal di sekitar kota Kazan di Republik Tatarstan, Russia dan sebahagian yang lain berada di Bulgaria. Kebanyakan yang tinggal di Russia masih beragama Islam dan bertutur bahasa Turkic, sama seperti orang-orang dari Asia Tengah.

Tetapi mereka telah banyak beradaptasi dengan budaya Russia, maka tidak hairan jika seorang Tatar Volga itu beragama Islam tetapi menggunakan nama-nama yang berunsur Kristian dalam bahasa Russia. manakala Tatar Crimea lebih sinonim dengan budaya Turki, kerana mereka pernah menjadi sebahagian daripada Empayar Uthmaniyyah. Bahkan sebahagian komuniti mereka masih boleh ditemui di sekitar Istanbul hari ini.

Tatar Volga juga menguruskan pentadbiran sendiri walaupun di bawah kuasa besar seperti Soviet ketika P3rang Dunia Kedua, tetapi majoritinya memilih untuk memihak kepada Jerman, sehingga mereka diasingkan oleh Stalin ke merata bahagian dalam Kesatuan Soviet. Hingga saat ini, ramai di kalangan Tatar Volga sudah berhijrah ke Turki dan agak sukar untuk membezakan yang mana Tatar yang mana Turki.

Walaupun Tatar dianggap sebagai masyarakat kelas kedua selepas mereka diserap ke Russia, sebilangan dari mereka berjaya bangkit sendiri untuk memegang peranan dan jawatan penting dalam kerajaan, bahkan hingga menjadi golongan bangsawan, bahkan mereka mendapat tempat dalam pentadbiran pasukan pertahanan Russia. Al maklum lah keturunan Genghis Khan lah kata kan. Namun sayangnya hari ini kebanyak dari mereka ini sudah tiada lagi identiti mereka yang asli.

Bangsa Mongolia hari ini hanya tinggal sedikit saja persamaan dengan orang Tatar. Kini mereka tidak ramai lagi yang mengamalkan budaya kehidupan nomad kerana telah memiliki sebuah negara sendiri iaitu Republik Mongolia, di utara tanah besar China.

Walaupun kini Mongol dilihat terlalu banyak menyerap pengaruh bangsa China, seperti berpegang kepada ajaran Buddha, pakaian tradisi dan kesenian, Mongol kekal diiktiraf sebagai bangsa yang mengamalkan cara hidup nomad yang paling lama dalam sejarah dunia. Mereka masih tinggal dalam khemah di tengah padang rumput pada abad ke-20,  dan menyara keluarga dari hasil pembiakan ternakan, jauh dari kota besar Ulaan Batur.

Mongol pada masa kini dilihat terlalu mengagungkan budaya China walaupun mereka tidak melalui proses ‘sinicized’

Semoga artikel ini memberi panduan dan penerangan yang jelas mengenai identiti dan asal usul bangsa Tatar. Seperti kebanyakan bangsa yang lahir hasil daripada asimilasi, bangsa Tatar juga asalnya hanyalah satu istilah atau gelaran yang diberikan orang Russia secara pukul rata kepada semua suku etnik Asia Tengah yang hidup secara nomad termasuk lah Turkic dan Mongol.

Namun setelah melalui beberapa penghijrahan dan campuran budaya lain, hari ini Tatar merupakan salah satu etnik yang dikelaskan dalam bangsa Turkic sebaris dengan Kazakh, Kyrgyz, Uyghur, Bashkir mahu pun Azeri.

RUJUKAN:

Quora.Com

Ancient Origins


Proses Turkinisasi Rakyat-Rakyat Uthmaniyah

Dalam sejarah, terdapat 36 orang Pemerintah atau Sultan Uthmaniyyah yang memerintah sepanjang kewujudan empayar Turki tersebut, dan setiap seorang dari mereka adalah keturunan terus melalui susur galur pengasas Dinasti Osmanlı merangkap pemerintah pertama Empayar Uthmaniyyah iaitu Osman Bin Ertugrul atau dengan nama-nama gelarannya, Osman Bey dan Osman Gazi.

Setelah Sultan yang terakhir, Mehmet VI, diturunkan dari takhta secara rasmi pada tahun 1922, dinasti ini sudah tidak mempunyai pengaruh dan sokongan lagi, sekaligus membawa kepada pembubaran Kesultanan disusuli pembubaran yang berikutnya iaitu Kekhalifahan Uthmaniyyah pada tahun 1924, semenjak itu seluruh anggota keluarga dinasti diasingkan ke seluruh pelusuk dunia.

Rata-rata keturunan mereka hari ini tinggal di beberapa buah negara yang berbeza-beza di seluruh Eropah, di Amerika Syarikat, Timur Tengah, di Asia, bahkan di Malaysia juga dikatakan masih ada keturunan mereka tetapi bukan yang lahir hasil dari hidup dalam buangan kerana Sultan Abdulhamid II pernah menjalinkan hubungan diplomatik dengan Kesultanan Johor melalui perkahwinan dua anak saudara perempuannya yang berketurunan Circassian.

Anak saudara Abdülhamid II, Hatice (Khatijah) dan Rukiye (Rokiah) Hanim dikahwini ahli kerabat Johor bagi mengukuhkan hubungan antara Istanbul dan Johor. Sudah tentu dua wanita ini telah meninggalkan warisan yang berkekalan di Malaysia moden walaupun bukan mewakili keturunan dari nasab bapa yang berhubung terus dengan dinasti Uthmaniyyah. Tapi tidak pasti pula masih ada atau tidak anak cucu dua wanita ini di dalam Kesultanan Johor, penulis belum meneliti perkara tersebut.

Bagi keturunan Dinasti Uthmaniyyah yang dibuang negara selepas Per4ng Kemerdekaan Turki diisytiharkan oleh Mustafa Kemal Ataturk, ada di antara mereka yang hidup dalam keadaan yang daif, ada yang meneruskan kehidupan dengan sederhana, bahkan Khalifah terakhir Uthmaniyyah, Sehazade Abdulmecid II (kemudian hanya dikenali sebagai Abdulmecid Effendi) hanya tinggal di sebuah pangsapuri yang disewa di kejiranan Nice, Riviera, Perancis.

Berbeza dengan hari ini, oleh kerana keturunan diraja ini sekarang telah diizinkan untuk kembali ke tanah air mereka, ramai sekarang yang juga tinggal di Turki, bahkan ada yang enggan pulang lagi kerana telah terbiasa hidup di negeri orang.

Undang-undang Nama Keluarga

Semenjak jatuhnya pemerintahan selama 600 tahun Uthmaniyyah dan seluruh ahli keluarga dinasti itu hidup dalam buangan, kesemua anggota keluarga tersebut diwajibkan menggunakan nama keluarga Osmanoğlu, yang bermaksud “anak Osman”, bersempena nama pengasasnya merangkap nenek moyang langsung semua anggota keluarga mereka.

Ini berdasarkan undang-undang nama keluarga yang diwajibkan dalam perlembagaan Republik Turki 1934, namun ia bukan dikhaskan untuk keturunan Osman Gazi sahaja yang diwajibkan walaupun hidup dalam pengasingan, tetapi seluruh rakyat diwajibkan menggunakan nama keluarga, ini merupakan salah satu langkah kerajaan Republik Turki untuk merealisasikan agenda Turkinisasi dan mengelakkan perpecahan akibat perbezaan etnik dan agama.

Undang-undang Nama Keluarga (Soyadı Kanunu) Turki secara khusus melarang penggunaan nama keluarga tertentu yang mengandungi bunyi dan ejaan konotasi mengikut budaya, bangsa, suku, dan agama asing.

Nama keluarga baru mesti diambil dari bahasa Turki. Nama keluarga boleh digunakan dengan akhiran ‑oğlu, dan dilarang menggunakan akhiran mengikut nama akhiran beunsur budaya Armenia seperti ‑ian atau ‑yan, atau akhiran budaya Slavik seperti ‑of (atau ‑ov), ‑vich, ‑ic, akhiran budaya Yunani seperti –is, ‑dis, ‑pulos, ‑aki, akhiran Parsi seperti ‑zade, dan akhiran Arab seperti ‑mahdumu, ‑veled, dan ‑bin.

Artikel dari Soyadı Kanunu menetapkan bahawa:

Pendek kata, larangan ini tertakluk kepada nama yang “merujuk kepada etnik lain atau diambil dari bahasa lain.”  Contohnya, nama seperti Arnavutoğlu (anak Albania) atau Kürtoğlu (anak Kurdis), tidak boleh digunakan. Nama klan atau suku tidak boleh digunakan, atau digunakan kembali.

Selain itu, di dalam sebuah daerah tidak boleh ada penduduk yang memiliki nama yang serupa, jika ada kes seperti itu, pihak yang terawal membuat tuntutan dan terawal mendaftar namanya dikira berhak mengekalkan namanya.

Kesan dari ketetapan undang-undang ini, ramai penduduk minoriti Turki yang berasal dari etnik Yunani, Bulgaria, Albania, Bosnia, Yahudi, Arab, Armenia, Assyria, Georgia dan Kurdis terpaksa menggunakan nama akhir yang berasaskan perkataan yang lebih ‘Ke-Turki-an. Adakalanya mereka menterjemahkan terus nama keluarga asal mereka, ataupun ada yang hanya menggantikan  penanda nama, contohnya etnik Yunani Pontus menggantikan penanda nama “‑ides” (anak lelaki) kepada istilah yang sama tetapi dalam bahasa Turki iaitu “‑oğlu” (Kazantzoglou, Mitroglou, Mouratoglou, dan lain-lain).

Ramai umat Islam semasa era Empayar Uthmaniyyah membawa gelaran seperti “Pasha“, “Hodja“, “Bey“, “Hanım“, “Efendi“. Gelaran-gelaran ini sama ada meggambarkan atau mewakili status sosial mahu pun jawatan formal mereka (seperti Pasha, Hodja). Bagi gelaran status tidak rasmi mereka dalam kelas masyarakat lazimnya akan membawa gelaran Bey, Hanım dan, Efendi.

Perdana menteri Uthmaniyyah adalah seorang Sadrazam / Vezir-î Azam, dalam bahasa Melayu kita teejemahkan mereka sebagai Wazir Agung, para menteri dikenali sebagai Nazir / Vezir atau kita kenali sebagai Wazir, manakala seorang gabenor dipanggil Vali atau Emir, penjawat awam, panglima tentera, pegawai-pegawai istana, laksamana, dan lain-lain akan membawa gelaran Pasha. Mereka yang berpangkat tinggi tetapi sudah bersara akan terus memegang gelaran ini dalam kehidupan seharian (seorang “Pasha” tidak akan menjadi “Bey” setelah bersara dari perkhidmatan tentera atau politik yang aktif.)

Undang-undang Nama Keluarga atau Soyadı Kanunu Republik Turki dikuatkuasakan pada 21 Jun 1934. Undang-undang ini  mewajibkan kesemua warganegara Turki termasuklah anggota kerabat dinasti Uthmaniyyah yang hidup dalam pengasingan menggunakan nama keluarga keturunan secara kekal. Keluarga Turki di pusat-pusat bandar utama mempunyai nama yang mereka kenali secara tempatan (sering diakhiri dengan akhiran –zade, –oğlu atau -gil, dan dirujuk/disebut dengan sebutan yang serupa dengan nama keluarga.)

Undang-undang Nama Keluarga tahun 1934 tidak hanya menguatkuasakan penggunaan nama keluarga rasmi tetapi juga menetapkan peraturan melarang penggunaan nama yang berunsur budaya asing. Tanpa mengira sejarah latarbelakang seseorang, setiap warganegara Republik Turki secara automatik dikira sebagai berbangsa Turki dan wajib memilih nama yang berdasarkan elemen budaya dan bahasa Turki.

Undang-undang ini masih terpakai namun kewajiban memilih nama mengikut syarat tertentu telah dibatalkan pada tahun 2013. Di Turki, tradisi patriarki diterima meluas dan menjadi satu kebiasaan jika seorang lelaki yang paling tua dianggap sebagai ketua keluarga, maka undang-undang nama keluarga yang baharu di Turki melantik ketua keluarga untuk memilih nama keluarga. Akan tetapi sekiranya tidak ada ketua keluarga dari kalangan lelaki, kem4tian, atau ketidakupayaan mental, maka si isteri boleh melakukannya.

Hari ini, terdapat 77 keluarga dinasti Uthmaniyyah yang tinggal. Seramai 25 orang daripadanya mempunyai gelaran ‘şehzade’ (putera), 16 orang pemegang gelaran ‘sultan’, 23 orang ‘sultanzade’ dan 13 orang ‘hanım sultan’.  Mereka tinggal di seluruh geografi yang meluas dari Amerika ke England, Mesir dan Jordan dan mereka semua bertutur dalam pelbagai bahasa. Bahkan ada yang langsung tidak tahu berbahasa Turki.

Satu-satunya nama gelaran yang dibenarkan untuk diguna sejak dahulu hingga sekarang adalah gelaran ‘Efendi’, ia kerana gelaran itu semenjak era imperialis Uthmaniyyah hingga sekarang, tidak pernah mewakili mana-mana status yang tinggi seperti gelaran Pasha, ia tidak lebih dari sekadar kata ganti nama seperti “tuan/encik”. Di Malaysia dan beberapa negara lain, kita menggunakannya sebagai nama kelahiran kita.

RUJUKAN:

Türköz, Meltem (2018). Generating Surnames in Theory and Practice: Surnames Booklets and Registry Documents. Naming and Nation-building in Turkey. Palgrave Macmillan US.


Kenapa Gajah Kuat Korek Tanah

Gading gajah panjang panjang tu sebenarnya ada fungsi dia. Dia bukan sebab nak bergaduh ke apa sangat, tapi untuk korek tanah. Dia korek tanah tu untuk apa pulak? Untuk cari garam.

Benda ni benda betul. Kalau korang perasan dekat ladang lembu, kadang kadang tuan ladang akan sediakan bongkah garam untuk lembu jilat. Garam ni sebenarnya penting untuk badan kita. Kalau tak ada garam otot otot akan jadi lemah sebab tak cukup zat. Sebab tu sebenarnya lagi tak digalakkan kalau kita makan makanan takde garam langsung. Yang sepatutnya ialah kurangkan garam je sebab garam ni zat penting.

Berbalik pada gajah, lembu ni ada manusia sediakan garam. Di hutan, mana ada bongkah garam. Jadi, haiwan macam gajah ni yang akan cari garam. Dia bau tanah bergaram dan korek guna gading dia, lepas tu dia makan sikit sikit tanah bergaram ni. Lubang lubang tanah bergaram ni kita panggil dia sebagai jenut.

Punya lah penting jenut ni, semua jenis haiwan pun akan datang jilat tanah ni. Harimau yang kerja dia membaham rusa kat hutan, kalau ada jenut ni dia boleh lepak dengan rusa sama sama jilat jenut. Kira dah macam continental ground macam filem John Wick. Harimau haramkan diri dia daripada serang binatang yang sama sama jilat jenut ni.

Peranan gajah ni sama dengan serigala kelabu dan burung pipit yang saya pernah tulis sebelum ni. Gajah ialah spesis teras dan jurutera ekosistem. Kalau gajah pupus, harimau rusa dan sebagainya ni semua akan pupus jugak sebab tak ada gajah untuk cari tanah bergaram.

Gajah yang besar ni pun ada fungsi dia dalam ekosistem. Korang yang dah besar gajah ni pulak kerja dok tido je masa raya tak bantu kemas rumah dan sebagainya.


Menyiasat Sejarah Dan Fenomena Kotak Dybukk

Semenjak dua menjak ini, dunia media sosial agak trending dengan satu fenomena baru yang bersifat paranormal, walaubagaimanapun, fenomena ini datang nun jauh dari Asia Barat, yang bersumberkan dari kisah-kisah mitos dan cerita rakyat yang popular di kalangan kaum Yahudi, iaitu sebuah kepercayaan tentang semangat atau roh yang bergentayangan. Tetapi apabila kisah sebegini sampai ke tangan golongan selebriti, influencer dan terserap ke dalam budaya pop, ia tiba-tiba muncul dalam bentuk sebuah kotak misteri.

Kotak misteri yang didakwa sebagai berhantu ini adalah objek pertama yang muncul semasa fenomena budaya pop lelongan di eBay pada tahun 2003, dan ia dilelong oleh Kevin Mannis, seorang penulis profesional dan artis rakaman dari Pasific Northwest. Dalam keterangan di eBay nya, Mannis mendakwa telah memperolehi kotak itu (yang dipercayai sebagai kabinet wain) pada satu majlis jualan lelong hartanah 2001.

Dari situlah beliau bermua dan nekad meneruskan agendanya untuk menggarap satu kisah pengalaman paranormal yang seram, namun mengilhamkan pembikinan beberapa filem seram dan seolah-olah apa yang dia akan lakukan nanti hanyalah untuk meraih publisiti. Penulis tak mahu menghukum sesiapa, penulis mahu serahkan justifikasi terhadap perkara ini kepada kebijaksanaan para pembaca sekalian.

Latar belakang sejarah kisah itu terlalu panjang untuk skop artikel ini, jadi penulis akan terangkan secara ringkas. Kevin Mannis mendakwa telah membeli kotak itu di jualan lelong hartanah dari seorang wanita Yahudi dari Poland yang telah berusia 103 tahun, wanita itu didakwa pernah melalui pengalaman dihantar ke kem konsentrasi N4zi semasa zaman P3rang Dunia Kedua. Di sana, seluruh keluarganya iaitu ibu bapa, adik lelaki, adik perempuan, suami, dua anak lelaki, dan seorang anak perempuan semuanya dibvnuh.

Namun dia berjaya melarikan diri bersama beberapa tahanan lain yang entah siapa-siapa dan entah bagaimana dia tiba-tiba boleh menuju ke Sepanyol, dan di situlah dia memperoleh kabinet wain mini tersebut. Cucu kepada wanita itu menyedari bahawa Mannis telah membeli kotak itu, dan berkaitan dengan sejarah di sebaliknya serta bagaimana ia boleh dikenali sebagai kotak Dybbuk, eh, tapi… sekejap.

Jika seluruh ahli keluarga wanita yang lari dari kem konsentrasi itu telah terbvnuh, dari mana pula tiba-tiba seorang cucunya boleh muncul? Mungkin dia menikah sekali lagi atau cucunya itu adalah cucu angkat, penulis pun tak tahu.

Tapi kita berbalik dulu kepada kronologi ceritanya. ‘Cucu’ wanita itu juga menyatakan dia dan adik-beradiknya sering diperingatkan agar “jangan sesekali membuka kotak itu.”  Namun, seperti kelaziman sebuah kisah seram mat saleh yang klise, semakin dilarang, semakin gatal tangan. Akhirnya Mannis tetap bertindak membuka Kotak Dybbuk sebaik sahaja dia pulang ke rumahnya. Di dalam kotak itu dia mendapati terdapat beberapa item:

Mannis tak perlu mengambil masa yang lama pun untuk menggarap jalan penceritaan yang seram ala filem Hollywood tetapi dalam bentuk yang tampak lebih nyata termasuklah kejadian penampakan atau halusinasi, jatuh sakit, dan kadang kala menyebabkan strok. Macam-macam lagi lah, kalau nak tahu maklumat penuh mengenai peristiwa tersebut, korang boleh lawati laman web berdasarkan sumber rujukan di akhir artikel ini.

Jadi, apa bendanya pula makhluk Dybbuk ini? Hasil penelitian dan bacaan dari arkib perpustakaan maya Yahudi menemukan cerita-cerita rakyat kaum Yahudi dan beberapa kepercayaan popular yang mendakwa terdapat roh jahat yang menduduki tubuh manusia yang hidup, berdamping teguh dengan rohnya, menyebabkan gangguan mental, roh berbicara melalui mulut mangsa, dan mewakili personaliti yang terbahagi dua lagi asing yang dipanggil Dybbuk.

Ia merupakan istilah yang tidak pernah ditemui dalam mana-mana sastera Talmud atau Kabbalah, di mana fenomena ini sering dianggap sebagai ‘roh jahat’. Menurut Ensiklopedia Yahudi tahun 1966: “dalam cerita rakyat Kabbalistik, roh seorang pendosa yang telah meninggal dunia, berpindah ke dalam tubuh orang yang hidup”.

Hasil carian melalui pelbagai sumber dan media mendedahkan satu karya pementasan klasik yang digarap oleh S. Ansky bertajuk Dybbuk, ia ditulis antara tahun 1913 dan 1916 dan membuat debut pementasannya pada tahun 1920. Pementasan ini kemudian diadaptasi dalam bentuk filem pada tahun 1937. Pada waktu ini, idea untuk memerangkap dan mengurung roh jahat ini di dalam sebuah kotak tidak pernah dibicarakan dalam sastera asli, atau mungkin tidak pernah difikirkan langsung.

Perkataan dybbuk berasal dari kata kerja bahasa Ibrani yang bermaksud ‘berpaut’, jadi, seseorang yang telah meninggal dunia dan rohnya menjadi Dybbuk, secara khususnya adalah roh yang akan berpaut dengan teguh terhadap orang lain. Tidak ada mana-mana ruang di dalam kesusasteraan Yahudi mahupun cerita rakyat bahawa ada menyebut tentang Dybbuk yang dikurung di dalam kotak atau apa saja objek lain yang tidak bernyawa.

Carian penulis sendiri juga tidak menemui sebarang fakta asli mengenai cerita roh-roh yang pernah terperangkap dalam kotak, sehinggalah penulis akhirnya menemui artikel tentang Mannis dan lelongan di eBay tahun 2003. Kotak yang dilelong di eBay itu dimenangi oleh pelajar dari Missouri yang bernama Iosit Nietzke yang menggunakan nama pengguna Spasmolytic pada harga $ 140.

Selepas mendakwa bahawa kotak itu telah mengakibatkan segala jenis perkara yang dahsyat berlaku ke atas dirinya, Niezke menyenaraikan semula kotak itu untuk lelongan di eBay setelah lapan bulan kemudian. Pembida yang menang selepas itu adalah Jason Haxton, pengarah di Museum of Osteopathic Medicine di A.T. Still University di Missouri dengan nama pengguna AgeTron.

Dalam satu wawancara bersama Haxton pada tahun 2012, beliau mendedahkan bahawa dia mendapat tahu mengenai kotak itu melalui salah seorang pelajarnya yang juga merupakan rakan sebilik Iosif Nietzke. Haxton akhirnya membeli kotak Dybbuk dan menulis sebuah buku yang memperincikan semua pengalaman seakan-akan berada di dalam filem seram Hollywood yang didakwa telah berlaku kepada dirinya, mata mengalami pendarahan, tercekik air, lebam dan kegatalan di seluruh badan, dan sebagainya.

Akhirnya, seluruh kronologi ini menjadi inspirasi terhadap dunia Hollywood dan menjadi sumber ilham dalam penerbitan filem The Possession yang dihasilkan oleh Sam Raimi. Difahamkan bahawa, pada tahun 2016, Haxton telah menyumbangkan kotak itu kepada Zak Bagans, selebriti TV rancangan pengembaraan berhantu. Kotak Dybbuk kemudian dipamerkan di muzium berhantu miliknya. Garam ditabur mengelilingi kotak itu yang diletakkan di sebalik bekas yang terlindung.

Nasib tidak menyebelahi Mannis walaupun dia merupakan orang yang pertama menulis tentang Kotak Dybbuk, tetapi lelongannya di eBay tidak pernah mencapai tahap tular yang diharapkan oleh mana-mana penjual. Sebaliknya, Haxton menerbitkan sebuah buku pada tahun 2011 yang berjudul The Dibbuk Box, yang meraih capaian yang jauh lebih luas dan telah memantapkan lagi kedudukan objek ‘berhantu’ tersebut dalam dunia paranormal.

Buku ini merangkumi bab-bab yang menjelaskan turutan kejadian itu mengikut gaya yang sesuai diterima pembaca dengan memasukkan elemen paranormal secara fanatik, kemudian diakhiri dengan mendedahkan siri penipuan berkaitan mitos ini.

Haxton tidak pernah menetapkan pendiriannya terhadap kesahihan cerita Dybukk atau meletakkan keputusan mutlak untuk mempengaruhi pembaca bukunya. Dia hanya menerapkan kaedah penerimaan secara terbuka dengan membiarkan kebijaksanaan para pembacanya sendiri yang akan memutuskan samada Kotak Dybukk itu benar-benar berhantu ataupun satu pembohongan.

Namun, Jason Haxton akhirnya beregu bersama Mannis apabila mereka yang bersusah payah mencipta trending kota berhantu itu tidak mendapat sebarang hasil mahupun kredit penghargaan secara bersama dari penerbitan filem The Possession.

Sebaliknya, segala royalti dan kredit diberikan kepada seorang pengarang hiburan bebas, Leslie Gornstein yang menulis kisah tersebut dalam satu artikel pendek untuk Los Angeles Times pada tahun 2004. Haxton dan Mannis bersama-sama menuntut penerbitan filem tersebut untuk merundingkan suatu hasil yang mungkin tidaklah sebanyak yang mereka harapkan, tetapi lebih baik daripada tiada langsung.

Beberapa tahun kemudian pada tahun 2007, Mannis berjaya menghasilkan dua siri filem pendek, berjudul The Miracle dan The Pretty Pitchy Pine Tree. Dikatakan filemnya ini agak bagus, tetapi tak adalah sampai tahap blockbuster di Hollywood. Manakala Haxton masih terus bekerja di muzium, dan buku penulisannya masih laris.

Apa Itu Kotak Dybukk?

Kotak Dybbuk mewakili kepercayaan paranormal, kem4tian dan kedua-duanya cuba menonjolkan dunia ghaib dan mistik yang tidak dapat dijelaskan. Ideanya adalah: kotak-kotak ini mewakili roh yang terperangkap di antara keberadaan kita dan apa yang ada selepas kem4tian.

Ianya lebih kepada roh yang tidak suci atau “sesat”. Fenomena ini mencetuskan satu bentuk pemikiran yang sangat tidak selesa dan serius, mereka percaya yang roh boleh ditangkap dan dikurung.

Sejarah, publisiti dan penggunaan kotak ini berkisar dari kepercayaan alam ghaib hingga ke budaya esoterik. Melihat ritual pembacaan daun terup dan daya tarikan untuk penggunaan peribadi, menjadikan kotak Dybbuk dianggap sebagai alat yang kuat dan memanfaatkan tenaga yang sangat “gelap”.

Atas sebab inilah beberapa pengamal ramalan (baca terup) akan menggunakan kotak Dybbuk semasa memenuhi bacaan kad. Terdapat perdebatan mengenai apakah jenis kaedah ini memberikan hasil yang tepat kerana terdapat persepsi negatif bahawa bacaan ramalan boleh menipu.

Setakat ini, beberapa pemilik kotak Dybbuk yang mengamalkan ritual selalu digambarkan sebagai “hitam”.  Mereka merasakan bahawa memiliki kotak Dybbuk bukanlah sesuatu yang terlalu negatif bagi pemiliknya dan bahkan ia benar-benar mampu memberi kelebihan kuasa dan mempertingkatkan tahap kemampuan mereka.

Memandangkan kebanyakan kotak Dybbuk melibatkan orang yang sudah meninggal dunia, kemungkinan memberi manfaat ini, tidak kira dari apakah hasil akhirnya adalah positif atau negatif, godaan bagi individu untuk memasukkannya ke dalam amalan mereka biasanya merupakan titik awal untuk memperoleh sebuah kotak.

Keyakinan bahawa roh manusia yang telah meninggal dunia (hantu) bukan sekadar dapat dihubungi, bahkan benar-benar boleh dikawal sebagai ‘khadam’ adalah tradisi kuno yang berasal dari ribuan tahun yang lalu dan dipraktikkan oleh banyak budaya dan agama..

Dengan itu, sebahagian besar pengumpul Dybbuk melihat kotak tersebut sebagai bawaan negatif semulajadi. Kerana Kotak Dybbuk bukan dicipta untuk menyimpan roh positif. Lazimnya, Kotak Dybukk dicipta kerana rasa takut akan ancaman roh yang telah m4ti yang kononnya pernah menimbulkan benc4na buruk hingga terus menghantui pemilik asalnya.

Beberapa individu mendakwa bahawa penglibatan dalam ilmu hitam dan ritual tertentu akan melepaskan unsur negatif ke dalam hidup mereka, unsur negatif itu hanya dapat dibendung dengan membuat dan menggunakan Kotak Dybbuk.

Inilah sebabnya mengapa tidak ada standard sebenar dalam mencipta sebuah kotak atau menentukan apa yang ditempatkan di dalamnya, bertentangan dengan pemahaman yang ditonjolkan melalui filem. Tak kisahlah samada pereka kotak itu beranggapan bahawa tenaga negatif adalah roh si m4ti atau iblis atau gabungan keduanya di atas kepercayaan bahawa mendiang  itu adalah seorang pendosa yang jahat dalam kehidupan sebelumnya dan kejahatan ini terbawa-bawa ke alam kem4tian, tujuan utamanya adalah pencegahan.

Ini adalah punca kepada sebab mengapa beberapa barang-barang diletakkan di dalam Kotak Dybukk, ia mungkin mempunyai makna untuk situasi tertentu yang berhubung kait dengan pemilik asal. Objek tertentu mungkin telah digunakan dalam hubungan awal atau objek akan menjadi manifestasi nyata dari roh si m4ti. Dengan mengurung sekali barang-barang ini di dalam kotak, mereka percaya bahawa tenaga (hantu / roh) juga akan dikurung oleh proksi.

Ini bukan konsep atau tradisi kepercayaan yang baru pada zaman ini, semasa zaman Arab Jahiliyyah sebelum kedatangan Islam di Semenanjung Arab, mereka sudah mempunyai tradisi ini yang kemudiannya terselaras seiring dengan kebangkitan Islam iaitu kepercayaan kepada alam Jin. Dalam Islam, Jin adalah makhluk yang boleh memiliki samada konotasi positif mahupun negatif yang melekat padanya, biasanya istilah Jin sering digambarkan sebagai negatif.

Apa yang menarik adalah pandangan klasik kita tentang Jin semenjak dahulu lagi sering secara sinonim melibatkan lampu pelita macam hikayat Aladdin atau botol sebagai ‘kapal’ untuk mengurungnya dan sering diromantiskan dengan kepercayaan bahawa pemilik ‘kapal’ ini akan mendapat kekuatan.

Inilah sebabnya mengapa konsep Kotak Dybbuk tidak pernah dimiliki atau berasal dari satu agama secara eksklusif seperti Yahudi, walau apa jua versi yang tersebar. Terdapat banyak lagi agama lain yang mempunyai tradisi budaya yang meniru konsep kotak Dybbuk. Oleh itu, ini menjelaskan mengapa ramai orang lebih cenderung melihat potensi sendiri samada baik atau buruk, dalam membuat dan memiliki Kotak Dybbuk untuk diri mereka sendiri.

Baiklah, itu lah sedikit sebanyak konsep dan sejarah Dybukk dan Kotak Dybukk, bagaimana dengan Kevin Mannis?

Sekurang-kurangnya Kevin Mannis mengaku mereka-reka keseluruhan cerita dan mengambil alih hak milik cerita. Kisah yang rumit ini telah mencetuskan kisah keseluruhan secara legenda mitologi dan bukanlah berdasarkan peristiwa supranatural yang sebenarnya, melainkan hanya sekadar garapan kisah fiksyen yang dia reka hanya kerana semata-mata untuk mempromosikan lelongan sebuah bar mini biasa dan tidak sempurna.

Kotak itu bukan kabinet wain Yahudi. Jika melihat rupanya yang sebenar, ia sangatlah kecil dengan ukuran lebih kurang 14 ¼ x 12 ½ x 6 ¼ (inci). Ternyata kotak itu adalah bar mini dari tahun 1950-an dan 1960-an. Ia turut merangkumi empat gelas liquor, empat gelas highball, dan empat botol minuman keras, semuanya dibuat oleh Robert B. Karoff dari New York.

Karoff memiliki sebuah syarikat bernama Karoff Originals, yang terkenal dengan pelbagai hadiah kunjungan, barang dapur, dan barangan unik yang lain. Reka bentuk asli untuk “Liquor Bar Cabinet Structure” miliknya telah didokumentasikan secara meluas dalam Paten # 2836477, difailkan pada 18 September 1957.

Oleh itu, walau apa jua yang anda fikirkan mengenai bekas pemilik-pemiliknya, Kotak Dybbuk yang terkenal itu bukanlah kabinet wain Yahudi dari Sepanyol melainkan sebuah bar mini dari New York. Jadi, adakah benar bahawa Kotak Dybbuk dihantui atau dihuni oleh roh jahat?

Jawapannya adalah sama sekali tidak benar. Bukti yang ada langsung tidak membawa kepada kesimpulan bahawa Kotak Dybbuk tidak lebih dari sebuah bar mini vintaj yang memulakan perjalanannya memasuki dunia paranormal gara-gara sebuah kisah yang dicipta pada tahun 2003 oleh seorang penulis profesional untuk meningkatkan harga lelongannya di eBay.

Reputasi kotak itu diangkat menjadi sebahagian daripada budaya pop paranormal oleh pemilik seterusnya melalui buku yang diterbitkan dan kemudian diadaptasi ke dalam sebuah filem. Hari ini, ia berada di sebuah muzium.

Maka, dengan ini jelaslah sudah, selebriti-selebriti paranormal yang gigih lagi yakin membuat klaim tentang segala jenis aktiviti paranormal pseudosains yang berkaitan dengannya, telah mengabaikan fakta bahawa mereka telah ditipu oleh sifat fanatik mereka sendiri.

RUJUKAN:

Biddle, Kenny. (2019). A Closer Look: The Dibbuk Box. Skeptical Inquirer.

Mannis, Kevin. 2009. The Dibbuk Box; A.K.A. The Haunted Jewish Wine Cabinet.

Kalau anda berminat dengan perkara-perkara mistik seperti ini, kami nak cadangkan buku terbaru kami, MISTIK ALAM MELAYU untuk para pembeli diluar sana. Beli sekali dengan GENESIS tulisan best-seller author kami, Zamir Mohyedin.

Kombo: http://bit.ly/kombosihirsains1…
Mantera: http://bit.ly/manteranaim1
Gensiss: http://bit.ly/genesiszamir1


Bunyi Ketukan Misteri Dalam Kapal Angkasa Angkasawan China Ini

Beberapa minggu lepas, negara dikejutkan dengan misteri ketukan pintu yang melanda beberapa kampung di Sabak Bernam sebelum kini menular di beberapa kawasan di Kuala Selangor. Situasi ini membuatkan ramai penduduk ketakutan sehingga satu soalan timbul: apakah ini perihal manusia atau hantu? Yang pasti, ketukan misteri bukan berlaku di bumi saja, ia berlaku juga di angkasa lepas.

Fenomena ketukan misteri ini dialami oleh angkasawan pertama China, Yang Liwei pada 16 Oktober 2003. Pada hari itu, beliau membantu China mencipta sejarah sebagai negara ketiga menghantar angkasawan mereka secara bebas ke angkasa lepas dengan menaiki kapal angkasa Shenzhou 5. Tetapi dalam satu temubual bersama China Central Televisyen (CCTV), Liwei mendedahkan sesuatu yang aneh pada jam ke-21 misinya di angkasa lepas.

“Satu situasi aneh yang dihadapi saya di angkasa lepas ialah bunyi ketukan yang muncul dari semasa ke semasa. Ia tidak datang dari luar atau dalam kapal angkasa tetapi berbunyi seperti orang mengetuk kapal angkasa macam baldi besi diketuk dengan tukul kayu,” ujarnya. Dan situasi ini turut dihadapi angkasawan China lain semasa misi mereka pada tahun 2005 dan 2008.

Bagi Profesor Goh Cher Hiang dari Universiti Kebangsaan Singapura, perkara ini dianggap mustahil kerana bunyi memerlukan medium untuk bergerak. Dan jika benar ketukan berlaku, terdapat benda fizikal yang menghentam kapal angkasa yang membawa angkasawan itu. Tetapi bila ditanya apa benda yang boleh berbuat demikian, Profesor Cher Hiang enggan berbuat demikian kerana cadangan tersebut bersifat spekulasi.

Sementara rakan sejawatnya Profesor Wee Seng Soh pula mencadangkan ketukan ini berlaku kerana pengembangan atau pengecutan kapal angkasa memandangkan suhu bahagian luar angkasa lepas boleh berubah-ubah dalam orbit. Yang pasti, misteri sebegini bukan sekadar dirasai angkasawan China sahaja.

Banyak kisah menarik berkenaan bunyi misteri yang didengar oleh angkasawan. Misalnya pada tahun 1969, semasa penerbangan ujian mengelilingi bulan dan misi Apollo 11 di bahagian paling jauh bulan selepas terputus hubungan radio dengan NASA, kedua-dua misi mendedahkan mereka mendengar bunyi pelik dan tak dapat dijelaskan sehingga hari ini.

Bunyi pelik yang dinyatakan mereka ialah bunyi seolah-olah orang bersiul dan dianggap muzik kepada mereka. Begitupun, rekod bunyi misteri ini dirahsiakan selama bertahun-tahun sebelum ia dinyahsulit dan diperdengarkan kepada orang ramai pada tahun 2016. Bila ditanya tentang bunyi aneh tersebut, NASA hanya memberi jawapan gangguan radio.

Selain misi angkasa lepas membabitkan manusia, misi penghantaran prob penerokaan angkasa lepas tidak terlepas daripada merekodkan bunyi pelik ini. Salah satu misi tersebut ialah misi prob Juno yang mengelilingi planet Musytari.

RUJUKAN:

BBC. (2016). Chinese astronaut puzzled by ‘knocking sound’ in space. https://www.bbc.com/news/38153623

O’Callaghan, Jonathan. (2016). Chinese Astronaut Says He Heard A Strange Knocking Sound While In Space. IFLSCIENCE!. https://www.iflscience.com/space/chinese-astronaut-strange-knocking-sound-in-space/


Israel Buat Lockdown Kedua

Di sebalik keghairahan mengenai hubungan diplomatik bersama negara-negara Arab, Israel sebenarnya berdepan dengan masalah jauh lebih besar.

Krisis politik negara tersebut baru saja selesai, itupun angkara penularan koronavirus. Jika tidak, pihak pembangkang Israel tiada masalah untuk membubarkan lagi kerajaan Israel.

Untuk pengetahuan semua, Benjamin Netanyahu berdepan dengan dakwaan penyelewengan. Dakwaan ini menyebabkan tiada parti ingin bekerjasama dengan Likud.

Jadi pada 9 April 2019, Likud hanya mendapat 35 kerusi sahaja (perlu 61 kerusi untuk membentuk kerajaan). 11 bulan kemudian, selepas dua pilihan raya, akhirnya kebuntuan Israel dipecahkan.

Netanyahu dibenarkan menjadi Perdana Menteri, tetapi dalam masa dua tahun perlu berundur untuk PM Tepi Benny Gantz. Israel menunjukkan masalah apabila sebuah negara ada dua perdana menteri (pengaruh Gantz kuat juga).

Asalnya Netanyahu ingin merampas Tebing Barat daripada Palestin. Tetapi Gantz berpendapat lebih baik pulihkan negara dulu, kerana COVID-19 menyebabkan terlalu banyak pengangguran (Somfalvi & Azulay, 2020).

Pendapat Gantz sebenarnya betul: memang cerita gila sebab 155,604 kes positif (39,479 masih lagi aktif) di Israel. Sejuta rakyat pula telah dibuang kerja, akibat penutupan ekonomi demikian hari.

Cari Pasal Sendiri

Benjamin Netanyahu mengisytiharkan perintah darurat pada 19 Mac 2020. Ketika itu, angka positif Israel melonjak begitu mendadak. Dua bulan kemudian Israel menamatkan perintah berkurung ini. Berkali-kali kerajaan dikecam, kerana terlalu cepat.

Hari ini nampaknya Netanyahu telah buat kesalahan besar. Keadaan sudah di luar kawalan: dalam masa seminggu, Israel mencatatkan hampir 18,000 kes baru. Jadi kerajaan tiada pilihan lain. Kena buat perintah berkurung sekali lagi.

Bermula 17 September (TOI, 2020):

Netanyahu mengakui ini memang “harga mahal” yang perlu dibayar negara. Perlu diingatkan bahawa Netanyahu menutup ekonomi sehari sebelum sebelum Tahun Baru Judaisme iaitu Rosh Hashanah.

Mungkin kerajaan takut perayaan tersebut boleh menyebabkan kluster baru. Netanyahu berpendapat bahawa kerajaan tidak bersalah dalam hal ini.

Tetapi rakyat sudah mula bersuara, siap cuba menghalang Netanyahu keluar negara lagi (untuk menandatangani perjanjian bersama Bahrain).

Sudah 12 minggu rakyat membuat bantahan, dengan himpunan seramai 10,000 hingga 25,000 orang. Mereka tidak berpuas hati dengan kes penyelewengan dan pengurusan kerajaan dalam menghadapi koronavirus (Al-Jazeera, 2020).

Malah dengan Perintah Berkurung 2.0. ini, Israel dijangka mengalami kerugian sebanyak AS$5.7 bilion (Zwick, 2020). Fikirkan, AS$5.7 bilion untuk tiga minggu memang sangat pedih.

Malaysia berjaya memutuskan rantaian COVID-19 dengan perintah berkurung selama 12 minggu yang dilonggarkan secara berperingkat.

Kalau Israel terpaksa menutup ekonomi selama 12 minggu, Kementerian Kewangan menganggarkan kerugian sebanyak AS$20 bilion sekurang-kurangnya.

Jika flip flop kerajaan ini berterusan, tentu sekali rakyat akan semakin marah.

RUJUKAN:

Al Jazeera. (2020, September 13). Anti-Netanyahu protesters keep up pressure on Israeli leader.

Somfalvi, A., & Azulay, M. (2020, Jun 30). Gantz: one million unemployed don’t care about annexation. YNetNews.

TOI. (2020, September 14). Israel to enter 3-week lockdown from Friday: schools, malls, hotels to be closed.

Zwick, G. (2020, September 13). 2nd lockdown to cost Israel upward of NIS 15B. Israel Hayom.


Che Bong Nga – Raja Agung Terakhir Orang Melayu Champa

Tetapi malang setelah jadi permaisuri
Suaminya di tawan oleh ketujuh puteri
Siti Zubaidah menangis siang dan malam
Memikir suaminya yang di dalam tawanan

Kepada peminat kesusasteraan Melayu klasik, anda mesti pernah terdengar bait syair ini. Ya, bait ini berasal dari satu syair Melayu klasik terkenal iatu Syair Siti Zubaidah Perang Cina yang dikarang sekitar abad ke 19. Syair Siti Zubaidah menceritakan mengenai pengorbanan Siti Zubaidah, permaisuri kepada Sultan Zainal Abdin yang menjadi pemerintah Kembayat Negara. Apabila suaminya diculik oleh tujuh orang puteri China(pada masa itu Kembayat Negara sedang berperang dengan China), Siti Zubaidah yang sedang sarat mengandung sanggup meredah rimba dan menyamar sebagai lelaki untuk menyelamatkan suaminya yang ditawan dan diletakkan di dalam sebuah perigi beracun.

Kisah berakhir apabila berlakunya peperangan antara tentera Kembayat Negara dan China di mana kemenangan berpihak kepada tentera Kembayat Negara. Maharaja China berjaya dibunuh dan tujuh orang puteri tersebut berjaya ditawan. Tujuh orang puteri tersebut memeluk Islam dan dibebaskan. Puteri tertua, Kilan Chahaya akhirnya dikahwinkan dengan Sultan Zainal Abidin dan baginda berjaya bertemu dengan permaisurinya semula yang selama ini menyamar dirinya sebagai lelaki.

Apa yang menariknya, syair klasik Melayu ini menceritakan mengenai kisah konflik politik yang berlaku di Asia Tenggara sekitar abad ke 14 dahulu. Para sejarawan dan pengkaji kesusaasteraan Melayu sebulat suara berpendapat bahawa watak Sultan Zainal Abidin yang merupakan suami Siti Zubaidah adalah merujuk pada seorang raja kerajaan Champa iatu raja Che Bong Nga. Negara Kembayat Negara yang diperintah oleh Sultan Zainal Abidin merujuk pada kerajaan Champa, salah satu kerajaan rumpun Melayu paling masyhur di tanah besar Asia Tenggara.

Latar Belakang Champa

Champa merupakan kerajaan yang diasaskan oleh kaum Melayu Cham, salah satu etnik besar dalam rumpun Austronesia, yang bersaudara dengan Melayu dan Jawa.

Kerajaan Champa paling awal dikatakan ditubuhkan sekitar tahun 192 Masihi dan mencapai puncak zaman kegemilangannya pada abad ke7 hinnga ke 10. Pada masa itu, kerajaan Champa mengawal dan memonopoli perdagangan rempah ratus dan sutera antara China, Kepulauan Melayu, India serta Empayar Islam Abbasiyah di Timur Tengah(berpusat di Baghdad).

Champa uga pernah mengekang serangan dari kerajaan China di utara pada masa Dinasti Sui. Champa juga adalah antara kerajaan yang berjaya mengekang serangan Empayar Mongol di bawah Dinasti Yuan. Di kala kerajaan kerajaan di Eropah dan kerajaan Islam di Timur Tengah musnah diserang oleh tentera Mongol, di alam Melayu pula, dua kerajaan rumpun Melayu berjaya mengekang perluasan kuasa Mongol dengan jayanya di tanah mereka, iatu Majapahit dan CHAMPA.

Pada mulanya, kerajaan ini menganut agama Hindu ajaran Shivaisma, namun menurut pakar sejarah, Champa telah memeluk agama Islam sekitar abad ke 10 yang dibawa oleh pedagang Arab ke Champa berdasarkan bukti arkeologi. Champa boleh dikatakan antara kerajaan paling awal menerima Islam di Asia Tenggara.

Namun, kerajaan ini mulai lemah apabila muncul entiti politik asing mulai muncul di benua tersebut. Champa pernah menghadapi serangan Khmer, tetapi musuh politik paling hebat buat Champa ialah kerajaan Annam yang muncul di utara Vietnam dan selatan China. Kerajaan Annam diasaskan oleh etnik Dai Viet, satu etnik kecinaan yang berhijrah dari China Selatan. Orang Dai Viet meneruskan penaklukan dan perluasan kuasa mereka ke selatan, di mana Champa selalu menjadi mangsa mereka.

Semenjak abad ke 9, Champa sering menghadapi serangan dari tentera Dai Viet dan kadangkala Champa sendiri menyerang wilayah Dai Viet. Namun, Champa selalu kalah dalam peperangan dan akhirnya ditolak jauh sehingga ke selatan, akibat perluasan kuasa orang Viet.

Namun, Champa kembali bangkit menentang perluasan kuasa Dai Viet apabila seorang raja menaiki takhta Champa sekitar akhir kurun ke 14. Raja tersebut bernama Po Binasaur atau Raja Che Bong Nga (Che Bunga). Pangkat “Che” dalam masyarakat Champa pada masa itu selalunya merujuk kepada jeneral tentera. Dalam catatan Dai Viet, baginda digelar sebagai Raja Merah.

Permulaan Sebuah Legasi Besar

Raja Che Bong Nga menaiki takhta Champa (atau Kembayat Negara menurut syair tersebut) pada tahun 1335 apabila bapanya, Raja Tra Hoa Bo De menyerahkan kuasa pada baginda. Dalam syair tersebut, jelas bahawa watak Sultan Darman Syah iatu ayahanda Sultan Z. Abidin adalah Raja Tra Hoa sendiri, iatu ayahanda kepada Che Bong Nga.

Diceritakan Raja Che Bong Nga(beragama Islam) berkahwin dengan Dewi Nareswari(Siti Zubaidah) iatu anak perempuan Raja Bharubhasa yang memerintah Kerajaan Jembal di Kelantan pada masa itu. Raja Bharubhasa menurut sejarah Kelantan dikenali sebagai Sultan Mahmud Syah Sultan Jidah.

Memikirkan nasib bangsa Cham dan kerajaan Champa yang asyik kalah dalam perjuangan mengekang kemaraan Dai Viet, baginda memutuskan untuk membalas dendam terhadap Dai Viet. Sebelum itu, baginda berjaya menyatukan seluruh rakyat Champa untuk bergabung menentang Dai Viet.

Champa Menyerang Balas

Pada tahun 1361, baginda bersama tentera-tenteranya melancarkan serangan pertama ke atas Dai Viet dan berjaya menakluk wilayah Nghe An pada tahun 1363.

Hal ini menimbulkan kemurkaan Maharaja Dai Viet iatu Maharaja Dhuong Nhut Le (1369~1371) kerana banyak wilayah Dai Viet yang dirampas dari Champa akhirnya kembali dituntut semula. Maharaja Dai Viet cuba menyerang balas tetapi gagal. Sehingga Maharaja Dhuong meninggal dunia, berlaku konflik istana apabila permaisuri raja, Duong Khuong mahu menabalkan anakandanya sebagai raja baru tetapi ditentang oleh saudara raja sendiri, Tran Nghe Tong.

Tran Nghe Tong menabalkan dirinya sebagai raja dan Duong Khuong dipenjarakan namun berjaya melepaskan diri dari penjara dan lari ke kota Bal-Ngwe, ibu kota Champa pada masa itu. Di sana, beliau meminta Raja Che Bong Nga untuk menyerang Dai Viet.

Penaklukan Hanoi

Mengambil kesempatan dari keadaan politik yang tidak stabil di negara jirannya dan bantuan dari Empayar Ming yang baru berkuasa di China pada masa itu, Raja Che Bong Nga lalu mengarahkan serangan ke wilayah Dai Viet dan berjaya menakluk Hanoi, ibu kota Dai Viet pada tahun 1370. Di sana, baginda menaikkan Permaisuri Duong Khuong sebagai pemerintah Dai Viet.

Champa dan Dai Viet masing masing berada dalam keadaan aman dan tiada perang sehingga berlakunya insiden kapal dagang milik saudagar Dai Viet dibakar di pelabuhan Bal-Ngwe akibat perbuatan sabotaj oleh seorang pembesar Viet yang tidak sukakan perdamaian dengan Champa.

Pengorbanan Seorang Permaisuri

Kerajaan Dai Viet akhirnya meniup semboyan perang mereka ke atas Champa. Duong Khuong menabalkan ayahandanya, Tran Due Thong sebagai maharaja Dai Viet pada tahun 1372. Duong Khuong bersama enam orang saudara perempuannya berada di barisan hadapan tentera untuk menentang tentera Champa.

Berlaku satu peperangan antara Dai Viet dengan Champa di mana Raja Che Bong Nga keluar dari istana secara senyap tanpa pengetahuan permaisurinya, Siti Zubaidah(Dewi Nareswari), namun akhirnya Raja Che Bong Nga dan empat orang pengawal setianya ditangkap dan ditawan oleh Duong Khuong dan enam orang puteri Viet.

Che Bong Nga dan empat pengawalnya ditawan dan dibawa ke Hanoi lalu dimasukkan ke dalam satu perigi beracun seperti yang tertulis dalam syair Siti Zubaidah tersebut.

Syair ini sekali lagi menceritakan mengenai pengorbanan dan kepayahan permaisuri Siti Zubaidah yang sedang hamil, keluar mengembara merentasi hutan rimba untuk ke kota Hanoi mencari suaminya. Beliau menyamar sebagai seorang pahlawan lelaki yang gagah. Dengan menggunakan tipu muslihat, beliau berjaya membebaskan Che Bong Nga (Sultan Zainal Abidin) dan pengikutya dari perigi beracun.

Che Bong Nga dan pengikutnya yang lemah akibat racun di dalam perigi itu dibawa oleh Dewi Nareswari menaiki empat ekor kuda, melepaskan diri keluar dari Hanoi menuju ke kota Bal-Ngwe dan dirawat di sana sehingga sembuh.

Marah akibat Raja Che Bong Nga berjaya melepaskan diri, Raja Tran Due Thong dan Duong Khuong menyiapkan tentera besar untuk melanggar Champa.

Champa Menjerat Dai-Viet

Pada tahun 1377, Raja Tran Due Thong dan jeneralnya Le Qui Ly mengetuai tentera seramai 120, 000 orang untuk menyerang kota Bal-Ngwe. Sesampainya tentera Dai Viet ke kota tersebut, baginda melihat seorang askar Cham menyembah baginda sambil berkata bahawa raja Champa sudah berundur bersama pengikutnya. Kota Indrapura kini kosong dan raja Dai Viet boleh masuk kedalam kota itu.

Dengan penuh yakinnya, Raja Dai Viet itu masuk ke dalam kota Bal-Ngwe bersama tenteranya. Namun apabila tiba di pintu utama kota, rombongan tentera diraja dai Viet diserang secara hendap oleh tentera Champa. Tentera Dai Viet tidak bersedia untuk menyerang balas kerana terkepung dengan asakan tentera Champa.

Dalam pertempuran itu, raja Viet, Raja Tran Due Thong meninggal dunia dibunuh bersama para pengikutnya dan pembesarnya. Hanya sebahagian kecil sahaja yang terselamat dari kepungan itu lalu pulang ke Hanoi.

Puteri Viet Membalas Dendam

Duong Khuong yang marah atas kematian ayahandanya menggerakan tenteranya ke Bal-Ngwe. Berlaku peperangan antara tentera Champa diketuai Che Bong Nga dan tentera Viet diketuai Duong Khuong.

Che Bong Nga turut disokong oleh bantuan tentera Melayu dari Segenting Kra. Permaisurinya, Zubaidah turut menyertai peperangan tersebut dengan menyamar sebagai lelaki tanpa diketahui suaminya. Dalam perang ini, tentera Champa mencapai kemenangan dan Duong Khuong dan enam orang puteri Viet berjaya ditawan.

Duong Khuong dibebaskan setelah memeluk agama Islam dan berkahwin dengan Che Bong Nga. Pada masa itu, permaisuri Siti Zubaidah turut membongkarkan identitinya di hadapan suaminya yang selama ini menyamar sebagai seorang lelaki walaupun ada di sisi suaminya. Che Bong Nga akhirnya bertemu semula dengan permaisurinya.

Di Hanoi pula Tran Da Hien ditabalkan sebagai raja Dai Viet menggantikan Tran Due Thong yang mati dibunuh di Champa.

Berdasarkan Syair Siti Zubaidah, watak Kilan Chahaya, puteri sulung di kalangan enam puteri China mempunyai kepersisan dengan perwatakan Duong Khuong.

Hanoi Ditakluki Oleh Champa

Hanoi, ibu kota Dai Viet sekali lagi ditawan oleh tentera Che Bong Nga pada tahun 1388. Tentera Champa berjaya merampas banyak harta rampasan perang dan sebahagiannya dijadikan hadiah kepada Maharaja Ming China. Raja Dai Viet berundur ke pedalaman.

Champa mulai bangkit bukan sahaja mengekang perluasan kuasa Dai Viet, malahan berjaya menawan ibu kota mereka sebanyak dua kali. Che Bong Nga, raja Champa berjaya membangkitkan Champa menjadi sebuah kerajaan yang disegani pada masa itu. Ancaman Dai Viet berjaya dipatahkan.

Namun sayang seribu kali sayang, kemunculan Che Bong Nga dalam sejarah Champa disifatkan sebagai ”sinar matahari yang penghabisan sebelum terbenam”. Champa tidak sempat untuk mengembalikan zaman kegemilangannya semula.

Akibat Sebuah Pengkhianatan

Pada bulan Februari 1390, Raja Che Bong Nga membawa tenteranya berkawal di Sungai Hoang Giang. Kesempatan ini digunakan oleh Raja Tran De Hien untuk menghantar anakandanya, Tran Khat Chan untuk menghalang tentera Champa di Sungai Hoa Trieu. Tentera Champa menyedari kemunculan tentera Dai Viet lalu mengejar mereka.

Dalam kebimbangan, terbit satu harapan pada Tran Khat Chan untuk menghapuskan Che Bong Nga. Seorang laksamana Champa, La Khai telah berbuat khianat kepada Champa dengan memberitahu lokasi perahu Che Bong Nga kepada tentera Dai Viet.

Tran Khat Chan yang gembira dengan maklumat yang diberikan La Khai, terus menghantar tenteranya menuju ke tempat Che Bong Nga melabuhkan perahunya secara senyap senyap. Selepas terkepung oleh tentera Viet, akhirnya terbunuhnya Che Bong Nga di dalam perahunya menyebabkan pertahanan tentera Champa kucar kacir, namun La Khai pandai mengambil kesempatan mengumpan tentera Champa supaya pulang ke Bal-Ngwe. Jenazah Che Bong Nga turut dibawa dan dikebumikan di sana.

Sementara itu, Laksamana La Khai berjaya merebut takhta kerajaan dengan gelaran Jaya Simhavarman. Keturunan Che Bong Nga diusir dari istana dan terpaksa berundur.

Selepas kemangkatan raja Che Bong Nga, kerajaan Champa akhirnya jatuh merosot dan mula menunjukkan kelemahan. Kelemahan pemerintahan La Khai menyebabkan dia dibunuh oleh panglimanya sendiri.

Sementara itu, Dai Viet meneruskan semula perluasan kuasa mereka ke selatan setelah raja Che Bong Nga sudah tiada lagi mahu mengekang gerakan mereka. Pemerintah seterusnya adalah lemah dan tidak mampu mempertahankan kedaulatan Champa. Ibu kota Champa akhirnya ditakluk oleh Dai Viet pada tahun 1471.

Orang Champa yang kini ditekan teruk oleh Dai Viet akhirnya menjadi pelarian. Ada antara mereka yang berhijrah ke wilayah Kemboja, terutamanya di Siem Reap dan Kompong Thom. Ada di antara mereka berhijrah ke Kelantan dan Melaka, dijadikan pembesar di sana. Kesultanan Acheh pula diasaskan oleh seorang putera diraja Champa, Syah Po Ling anak Raja Syah Po Kubah.

Iktibar

Kebangkitan Che Bong Nga sepatutnya dijadikan iktibar oleh masyarakat negara kita supaya mempertahankan negara kita dari anasir luar yang mencurigakan kita. Selain itu, pengorbanan Siti Zubaidah (Dewi Nareswari) juga perlu menjadi contoh kepada generasi Muslimah zaman kini. Pengkhianatan La Khai juga perlu dielakkan oleh kita kerana perbuatan khianat semestinya buruk akibatnya pada masyarakat dan negara. Sejarah Melayu sendiri telah membuktikan pengkhianatan sahaja mampu menjatuhkan sebuah kerajaan yang agung.  Bersama sama kita belajar dari sejarah masa lampau untuk menjadi orang yang lebih baik pada hari esok.

Bacaan Lanjut:

Hugh Dyson Walker (2012) East Asia: A New History. Pearson

Ahmad Jelaini Halimi. (2008) Sejarah dan Tamadun Bangsa Melayu. Utusan Publication

Nhung Tuyet Tran, Anthony Reid (2006) Viet Nam: Borderless Histories. The University Of Winconsin Press

Nisriwani Yahaya & Syed Zulflida (2003) 101 Puteri Dunia Melayu: Sejarah Dan Legenda. Jabatan Muzium Malaysia.

Mohamad Zain Bin Musa (2009) Kerajaan Champa – Hubungannya Dengan Vietnam. ATMA – UKM.